Мақолалар мазкур саъна бўйича сараланган: Четверг, 17 Июль 2014\nЧетверг, 17 Июль 2014 12:07\nЧетверг, 17 Июль 2014 12:03\nФидокорона меҳнатнинг юксак натижаси\nМамлакатимиз ғаллакорлари бу йилги мавсумда 8 миллион 50 минг тонна сара дон йиғиштириб олиб, зиммаларидаги шартнома мажбуриятини шараф билан адо этдилар. Деҳқон ва фермерларимизнинг юртимиз ғалла мустақиллигини мустаҳкамлаш йўлида эришган навбатдаги муҳим меҳнат ғалабаси Истиқлолимизнинг 23 йиллиги байрамига муносиб туҳфа бўлди.\nЧетверг, 17 Июль 2014 12:02\nИстиқлол журналистлар нигоҳида\nЎзбекистон Республикаси Президенти ҳузуридаги Давлат бошқаруви академиясида «Ягонасан, муқаддас Ватаним, севги ва садоқатим сенга бахшида, гўзал Ўзбекистоним!» мавзусида ўқув-семинар бўлиб ўтди.\n2014 йил 16 июлда Вазирлар Маҳкамасининг мажлиси бўлиб ўтди. Мажлисда жорий йилнинг I ярим йиллигида республикани ижтимоий-иқтисодий ривожлантириш якунлари чиқарилди ҳамда Ўзбекистон Республикаси Президенти Ислом Каримов томонидан 2014 йил 17 январда республика Ҳукумати мажлисида белгилаб берилган 2014 йил учун иқтисодий дастурнинг йўналишлари ва муҳим устувор вазифалари амалга оширилишини таъминлаш юзасидан қўшимча чора-тадбирлар ишлаб чиқилди.\nЧетверг, 17 Июль 2014 12:01\n«Ақлли» контакт линзалари\n“Google” корпорацияси Швейцариянинг “Novartis” фармацевтика компанияси билан ҳамкорликда “ақлли” контакт линзалари ишлаб чиқариш бўйича келишувга эришди.\nЛойиҳа муаллифларининг айтишича, тайёрланиши кўзда тутилган янги турдаги кўз мосламаси қандли диабет касаллигига чалинган беморлар учун мўлжалланган бўлиб, унинг ёрдамида қондаги глюкоза миқдорини мунтазам ўлчаб туриш мумкин. Аниқроғи, линза кишининг кўз ёши таркибини ҳар бир сонияда таҳлил этиб боради ва олинган маълумотларни смартфон ёки планшетга узатади. Натижада танага тиғ теккизилишига ҳожат қолмайди. Бундан ташқари, линза кўриш қобилиятини бошқариш хусусиятига ҳам эга.\nҲозирча “Google” ҳамда “Novartis” ўртасидаги келишувнинг молиявий томонлари ҳақида маълумот берилмаган.\nАҚШнинг Айдахо штатидаги Блэкфут шаҳрида ноодатий фестиваль мавжуд.\nЖумладан, бу ерда ҳар йили маҳаллий аҳоли вакилларига самолётдан туриб муайян миқдорда стол тенниси шарлари тарқатиш анъанаси шаклланган. Ана шундай коптокчаларни қўлга киритганлар уларни ташкилотчилар томонидан таъсис этилган совғалар — конфет, ўйинчоқ ёки 10 доллардан 100 долларгача пул мукофоти белгиланган сертификатларга алмаштиришлари мумкин. Шу боис ҳам Блэкфут аҳолиси мазкур фестивални доимо интиқлик билан кутади.\nЛекин бу галги байрам тадбирида ажабтовур воқеа рўй берди. Самолёт учувчиси автомобиль трассасига белгиланганидан анча кўп — 3 мингта коптокча тушириб юборди. Яхшиямки, бу ҳолат йўл транспорти ҳодисаси келиб чиқишига сабаб бўлмади. Ташкилотчилар аҳоли вакилларидан шарча йиғиш илинжида ўз ҳаётларини хавф остида қолдирмасликларини сўраб, бу гал шундоқ ҳам барчага совға тарқатилишини маълум қилишди.\nЧетверг, 17 Июль 2014 12:00\nНавбат — қисқартиришга\nШу йилнинг апрель ойида “Microsoft” компанияси “Nokia”нинг мобиль қурилмалари ишлаб чиқарувчи бўлимини сотиб олган эди.\nЭнди “Microsoft” ходимлар билан боғлиқ сўнгги беш йил ичидаги энг йирик қисқартиришни амалга ошириш тараддудида, дейилади “Bloomberg” агентлиги хабарида. Бу ҳақдаги расмий маълумот шу ҳафта охирига қадар эълон қилиниши кутилаяпти. Айтиш жоизки, “Nokia” билан олди-сотди ишлари тўлиқ якунланганидан кейин “Microsoft” компаниясининг ходимлари сони 30 минг нафарга ошди. Режага кўра, асосан, бир-бирини тўлдириб турувчи мутахассислардан воз кечилади.\nЧетверг, 17 Июль 2014 11:59\nФилиппинга “Гленда” деб номланган тўфон кириб келди.\nТабиий офат ҳаво ва денгиз қатновларини издан чиқарди. Хусусан, ўнлаб авиарейслар бекор қилинди. Денгиз портларида эса олти мингдан зиёд йўловчи об-ҳаво яхшиланишини кутиб ўтирибди. 150 мингдан зиёд аҳоли хавфсиз ҳудудларга кўчирилди.\nФилиппин атмосфера, геофизика ва астрономия хизмати (PAGASA)нинг маълум қилишича, тўфон соатига 26 километр тезлик билан ўарб томон ҳаракатланаяпти. У ҳадемай мамлакатни тарк этади.\nЧетверг, 17 Июль 2014 11:56\nЙилнинг энг фаол ёш олими аниқланди\nКеча Ўзбекистон Республикаси Фанлар академиясида “Энг фаол ёш олим” танловининг мамлакат босқичи ўтказилди.\nЧетверг, 17 Июль 2014 11:39\nҲар бир фарзандга меҳр ва эътибор\nПойтахтимиздаги “Тошкентленд” маданият ва истироҳат боғида “Ҳар бир болага меҳр ва эътибор” шиори остида хайрия тадбири бўлиб ўтди.


Самарқандлик тадбиркор икки уруш фахрийсига янги хонадонлар совға қилди\n10:04 / 09.05.2017\n9 май – Хотира ва қадрлаш куни арафасида самарқандлик тадбиркор Умар Ражабов Пастдарғом туманининг Жума шаҳридан бўлган Иккинчи жаҳон урушининг икки фахрийсига янги хонадонлар калитини топширди. Бу ҳақда журналист Тошпўлат Раҳматуллаев хабар берган.\nУруш ва меҳнат фахрийлари - 95 ёшли Шаккоз Ҳасанов ва 96 ёшли Ислом Неъматовга калитлар Пастдарғом тумани ҳокимияти томонидан ташкил этилган байрам тадбирида топширилди. Туман ҳокими Собиржон Эргашевнинг таъкидлашича, мамлакатда фашизм билан уруш йиллари ва урушдан кейинги даврларда оғир синовдан ўтган ота ва боболаримизга катта эътибор қаратилмоқда.\n«Барчага маълумки, давлат уруш ва меҳнат фахрийларини ҳар томонлама қўллаб-қувватлайди ва уларга ёрдам кўрсатади. Шуниси қувонарлики, тадбиркорларимиз ҳам четда туришаётгани йўқ. Бугун икки нафар фахрийга янги хонадонлар калити топширилди, уйлар туман марказида янги қурилган бинодадир. Биз бундай эзгу иш учун “Умар” қурилиш корпорациясига чуқур миннатдорчилик билдирамиз», - деган ҳоким.\nУмар Ражабоевнинг ўзи эса шундай деди: “Тинч осмон учун сиз каби қаҳрамонларга қарздормиз. Сизлар нафақат Иккинчи жаҳон уруши фронтларида мардонавор кураш олиб бордингиз, балки урушдан кейинги оғир йилларда ҳам барча машаққатларни ўз елкангизга олдингиз”.\nТаъкидлаб ўтиш жоизки, «Умар» корпорацияси Пастдарғом тумани марказида бир неча кўпқаватли уйлар қурмоқда. Фахрийлар учун икки хонали квартиралар ушбу уйлардан бирида жойлашган, қурилиш ишлари ноябрда якунига етади.\nСамарқанд фахрий тадбиркор


Касалланганлар сони 11 092 229\nСоғайганлар сони 6 212 735\nВафот этганлар 526 450\nЖами овоз: 3828 та.\nЖами овоз: 9165 та.\nЙога Инсон Эльмира Баситхонова халқаро шартнома Халқаро мақом санъати анжумани Эзмалик Ботсвана Маҳсулот Maserati Мьянма Референдум коронавирус Археология Робототехника Нефт Истанбул Авлиё София Кенгуру шина Видеоқўнғироқ Қасим-Жомарт Тоқаев кўча\nКиритилди: 06:32 01.12.2019. Ўқилди: 2209 марта. Фикрлар сони: 0 та.


Ойбек асарлари — тарих кўзгуси - Уч илдиз\nby Тўлқин Эшбек · 16.07.2021\nТошкент вилоят судида ўтказилган «Маънавият ва маърифат» сабоқлари\n«Ойбек асарлари — тарих кўзгуси» мавзуида бўлди. Унда вилоят суди ходимлари иштирок этдилар.\nТошкент вилоят суди раисининг ўринбосари, жиноят ишлари бўйича судлов ҳайъати раиси Умид Расулбердиев суд тизимида фаолият кўрсатаётган ходимлар ҳамиша китобга ошно бўлиши, бадиий асарларни қунт билан мутолаа қилиб боришлари уларни маънан камол топишларига хизмат қилишини таъкидлади.\nТадбирда Мусо Тошмуҳаммад ўғли Ойбек ҳаёти ва ижоди ҳақида атрофлича сўз юритдик.\nАйтиш ўринлики, 1980-1985 йилларда ТошДУ (ҳозирги ЎзМУ) Журналистика факультетига ўқиб юрган кезларимиз бу дорилфунунда ўнлаб алломалар ва буюк ёзувчи-шоирлар таҳсил олгани, биз талабалар ўша улуғ сиймолар издоши эканимиздан жуда фахрланар эдик. Ана шу сиймолардан бири — Мусо Тошмуҳаммад ўғли Ойбек ҳам 1930 йили Ўрта Осиё Давлат дорилфунуни (ҳозирги ЎзМУ ўша даврда шундоқ ном билан аталган) ижтимоий фанлар факультетини тугатиб олий мактабларда меҳнат фаолиятини ўқитувчиликдан бошлаган экан.\nМанбаларда қайд этилишича, XX аср ўзбек адабиётининг ривожига салмоқли ҳисса қушган улуғ адиб, шоир, олим, жамоат арбоби Мусо Тошмуҳаммад ўғли Ойбек 1905 йил 10 январда Тошкент шаҳрида бўзчи оиласида дунёга келди. Олдин ўрта мактабда,\n1922—1925 йилларда эса Тошкент таълим ва тарбия техникумида таълим олди. Сўнгра Ўрта Осиё Давлат дорилфунунининг ижтимоий фанлар факультетида таҳсил кўрди. 1930 йили Ўрта Осиё Давлат дорилфунунини тугатиб, олий мактабларда сиёсий иқтисоддан дарс берди.\nОйбек 1968 йил 1 июлда 63 ёшида вафот этган. Вафотидан сўнг унинг 20 жилдлик тўла асарлари мажмуаси нашр этилган. «Буюк хизматлари учун» ордени билан тақдирланган (2001). (Ушбу маълумотлар https://ziyouz.uz/ozbek-ziyolilari/oybek-1905-1968/ дан олинди).\nБизнинг авлод Ойбекни кўрмаган бўлсак-да, шу буюк адибни кўрган ва «Уч илдиз» романида Тошев образи орқали Устоз сиймосини юксак маҳорат ила яратган атоқли адибимиз Пиримқул Қодировдан сабоқ олганмиз.\nҚуйидаги мақолада шу ажиб хотираларга ошно бўласиз.\nУстоз адиб Пиримқул Қодировни зиёрат қилишга Фаробий (илгариги Чиғатой) қабристонига бориб тураман. Бу йил 25 октябрь – Устознинг таваллуд куни муносабати билан зиёратга отланар эканман, кўнгилда ажиб бир истак пайдо бўлиб, янги нашрдан чиққан “Уч илдиз” романидан уч нусха олиб кетдим.\nУстознинг қозоқ адиби Мухтор Авезов хотирасига ёзган қуйидаги сатрлари бир савоб ишга ундарди: “унинг ўлмас руҳи олдида бурчли эканим мени ҳайкал олдидан кетгани қўймас эди. Агар ҳайкал очиқ жойда баҳор ёмғирлари остида турган бўлмаса, унинг пойига сўнгги ўн йилликларда ёзган китобларимни эъзоз билан қўйиб кетган бўлардим”.\nЙўл-йўлакай баъзи хайрли ишларимиз хаёлдан ўтарди. Ўтган йили романнинг янги нашри тақдимоти Мирзо Улуғбек номидаги Ўзбекистон Миллий университетида ўтказилган. Ўзбекистон Ёзувчилар уюшмаси раиси ўринбосари Ғайрат Мажид, академиклар Тўра Мирзаев, Бахтиёр Назаров, Ўзбекистон халқ ёзувчиси Муҳаммад Али ва бошқаларнинг роман ҳақидаги фикр-мулоҳазалари талабаларда катта қизиқиш уйғотган.\nЭнг қизиғи бу роман илк бор 1958 йилда чоп этилиб, неча ўн йиллар мобайнида қайта-қайта нашр этилган ва миллионлаб китобхонлар қалбидан жой олган. Юртимиз мустақилликка эришгач, “мустабид тузум даврига оид китоблар” қатори “Уч илдиз” ҳам кутубхоналардан чиқариб ташланди… Шу тариқа бу роман қайтадан чоп этилмади.\n2010 йили адиб асарини замонга пайваста ҳолда таҳрир қилиб, янги бир боб қўшган. Бироқ, унинг нашрини кўриш насиб этмади. Ўша йили декабр ойида Устозни сўнгги манзилга кузатдик. Баъзи сабабларга кўра романни чиқариш анча чўзилди, ниҳоят 2018 йили “Камалак” нашриётида лотин алифбосида нашр этилди.\nРоманни мутолаа қилган талабалар бугунги муҳим воқеликни ўзгача ҳис этади. Яъни, китоб ўқиш маданиятини, дарс тайёрлаш масъулияти ва ҳаётда муносиб ўрнини топиш йўлларини ўрганади. Ўқитувчилар эса ўз устида қандай ишлаш, ёш илм толиблари билан қай тарзда муносабатда бўлиш борасида ҳам катта сабоқ олиши мумкин.\nАсарда XX аср ўрталарида яшаган авлоднинг билим ва савияси, илм олишга интилиши, дунёқараши билан бугунги замондошлар қиёслангандек таассурот қолдиради. Романнинг «Уч илдиз» деб номланиши замирида ёшларнинг камолотга эришишида аввало учта маънавий илдиз бўлиши ғояси ётибди. Биринчиси, пухта билим олиш, иккинчиси, ҳақиқий инсон бўлиш ва учинчи илдиз – муҳаббатга асосланган оила қуриш. Ҳар бир инсон шу тариқа бахт-иқболга эришиши мумкин.\nАжиб хаёллар оғушида зиёратга етиб келгач, аввал Устоз руҳига тиловат қилдим. Сўнг, “Уч илдиз” романининг айрим жойларини овоз чиқариб ўқиб бердим. Кириш сўзи ўрнида берилган муаллиф билан суҳбатимизнинг Устоз учун янгилиги йўқ, албатта. Ҳаётлик чоғида доим ёнида “дастёрлик” қилган жияни, филология фанлари номзоди, доцент Жалил Ҳазратқуловнинг сўнгсўз ўрнида ёзган “Адибга муносиб эҳтиром” сарлавҳали мақоласидан бехабар кетган эди… Ана шу қисмини эҳтиром ила ўқиб бердим.\nУндай шундай сатрлар бор:\n“Пиримқул Қодиров туғишган тоғам (онамнинг укаси) бўлади. Раҳматли тоғамнинг ҳаёти давомида мен кўп йиллар ёнида бирга бўлдим, анча-мунча ишларига қарашиб юрдим. Тоғам 1955 йилларда ижод майдонига кириб келганидан то умрининг охиригача Ойбек, Абдулла Қаҳҳор, Зулфия каби устозларидан, Шароф Рашидов, Ислом Каримовдек давлат арбобларидан меҳр кўрганидан фахрланиб яшаган. Бугун уларнинг руҳларига дуо қилиб юрибмиз.\nПрезидентимиз Шавкат Мирзиёевнинг 2017 йил 23 август куни эълон қилинган “Ўзбекистон Республикасининг фан ва техника, адабиёт, санъат ва меъморчилик соҳасидаги Давлат мукофотларини бериш тўғрисида”ги Фармонига биноан адабиёт соҳаси бўйича биринчи даражали давлат мукофоти Пиримқул Қодировга “Амир Темур сиймоси” ва “Тил ва эл” асарлари учун берилгани жуда қувончли воқеа бўлди, адиб руҳини шод этди.\n…1958 йилда Пиримқул Қодировнинг “Уч илдиз” романи адабиётимизда катта воқелик бўлганини, Абдулла Қаҳҳор ва бошқа устозлари юксак баҳолаганларини китобхонлар яхши биладилар. Энг муҳими, бу роман адабиёт мухлисларининг олқишига сазовор бўлиб бир неча бор катта-катта ададларда чоп этилса-да (охири 1987-йили 60 минг нусхада чиққан), китоб дўконларида тугаб кетар эди.\nЮртимиз мустақилликка эришгач, сиёсат ва мафкура тубдан ўзгарди. “Уч илдиз” романида ўша даврдаги мафкура билан боғлиқ атамалар, айрим гап-сўзлар уни қайта нашр этишга монелик қиларди. Адибнинг орзу-армони эса катта ёшдаги китобхонлар эътиборини қозонган, бугунги ёш ав-лодга ҳам кўп маънавий озиқ бериши мумкин бўлган бу асарини таҳрир қилиб, замонамизга мос ҳолда қайта ишлаб чоп эттириш эди”.\n– Мана, азиз Устозжоним! Миллионлаб мухлисларингиз қалбини забт этган романингизнинг янги нашри муборак бўлсин,– дедим китобдан бир дона Устознинг қабри бошига қўйиб.– Сизнинг юзлаб бадиа, публицистика ва мақолаларингиз турли газета-журналларда қолиб кетган. Уларни топиб, тўплам қиламан. Бутун ижодингизни бугунги ёшларга ва келгуси авлодларга бекаму-кўст етказаман. Сизнинг ва яна бир гуруҳ улуғ публицист-адиблар асарлари ва мақолалари асосида “Журналистик маҳорат” деб номланган ўқув қўлланмамни нашрга тайёрлаяпман. Ижодингиз илмий тадқиқ этилмоқда. Илоҳим, руҳингиз шод бўлсин, азиз Устозим!..\nНаздимда, адиб руҳлари яна бир бор шодумон кезётгандек туюлди…\n“Уч илдиз” романини қизиқиб мутолаа қилганда бош қаҳрамонлари – Маҳкам, Гавҳар, Очил, Замира деган содда хаёллар оғушида юрардик. Бироқ, ўз номи, ибратли фаолияти билан ҳақиқий қаҳрамонлар – ўша талабаларга дарс берган, уларга ҳаёт йўлини кўрсатган Устозлари Абдураҳмон Тошев ва Темур Акбаров экан! Бу ҳақда адибнинг ўзлари айтган сўзлар китобга кириш сўзи ўрнида берилган суҳбатда баён этилган. Мана ўша жумла:\n“Асар қаҳрамонларидан бири профессор Абдураҳмон Тошев иғвогарлар томонидан факультетдан қувилган. У Ойбек акани ёдга солади. Бу улуғ адибнинг ҳаётида шунга ўхшаш воқелар юз берган. Ойбек аканинг насаблари Тошмуҳаммад экани назарда тутилиб, асар қаҳрамони – Тошев бўлди. Абдулла Қаҳҳор домламизга «Қўшчинор» романини ёзгани учун жуда адолатсиз ҳужумлар бўлганди. Бу ҳол Темур Акбаров деган домла тимсолида кўрсатилган. Бошқа образларни университетимизда кузатганман…”\nУстоздан шу фикрни эшитганимдан буён бир ўй сира тинчлик бермасди; буюк адиблар Ойбек ва Абдулла Қаҳҳор ҳаётлик чоғларида “Уч илдиз” романидаги Абдураҳмон Тошев ва Темур Акбаров образларининг прототипи эканликларини ўзлари билганмикинлар?\nПиримқул Қодиров бу “нозик сир”ни ўзлари тугул ўша мураккаб даврда ўзгаларга ҳам ҳеч қачон айтмагани аниқ… Бу мавзуда шу пайтгача бирор адабиётшуноснинг мақоласида ўқимаганман… Саксон ёш сарҳадида Устоз билан қилган суҳбатларимизда бу ҳақда очиқ айтганлари ёдимда.\nШулар ҳақида ўйлар эканман, ҳечдан кўра кеч бўлса ҳам… деганларидек бир иш қилишга журъат этдим. “Уч илдиз” китобининг иккитасини Ойбек ва Абдулла Қаҳҳор қабрлари бошига олиб бордим. Даҳо адибларнинг руҳлари тинглаб тургандек романнинг кириш сўзи ўрнида берилган ўша жумлаларни баралла овозда ўқиб бердим. Кейин китобларни тошга айланган сиймолари пойига гул ўрнида қўйиб кетдим…\nБолаликдан шу даҳо адибларнинг бетакрор китобларини ўқиб камолга етган эдим. Бугун уларнинг ўқувчиси, мухлиси сифатида руҳлари олдида китоб ўқиб берганимдан ва ўзлари прототипи бўлган романни ҳадя қилиб кетганимдан енгил тортдим…\nБиламан, бу даргоҳдан қадами узилмайдиган зиёратчиларнинг албатта китобларга кўзлари тушади ва қизиқиб, қўлларига олиб кўрадилар. Кимки китобларни олиб кетса, ўша даҳо адибларнинг инъоми, ҳадяси деб қабул қилаверсин!..\nФақат, даҳолар номидан “дастхат” ёзиб қўйишга журъат эта олмадим…\nЎзбекистон Ёзувчилар уюшмаси Мерос комиссияси масъул котиби\nNext story Дақиқлик жозибаси\nPrevious story “Стометровка”ми ёки марафонН?!


ЎзА - Юртимизнинг тоғли ҳудудларида 30 минг гектар ёнғоқзор барпо этилади\nЮртимизнинг тоғли ҳудудларида 30 минг гектар ёнғоқзор барпо этилади\n13.09.2017 16:03 Чоп этиш версияси\nПрезидентимиз Шавкат Мирзиёев жойларда амалга оширилаётган бунёдкорлик ва ободонлаштириш ишлари билан яқиндан танишиш, халқ билан мулоқот қилиш мақсадида вилоятларга ташрифи чоғида хонадонларда бўлиб, лимон, ёнғоқ, анор, бодринг ва бошқа сердаромад дарахт ва экинлар экиш зарурлигини алоҳида таъкидламоқда. Ана шундай эътибор самарасида юртимизнинг тоғли ҳудудларида 30 минг гектар ёнғоқзор барпо этиш бўйича ишлар бошлаб юборилди.\nЛалми ерлардан фойдаланишни рағбатлантириш ва самарадорлигини янада ошириш, ички ва ташқи бозорларда рақобатбардош бўлган ёнғоқ ишлаб чиқариш ҳажмини кўпайтиришда Президентимизнинг жорий йил 1 июндаги «Ёнғоқ ишлаб чиқарувчилар ва экспорт қилувчилар уюшмасини тузиш ва унинг фаолиятини ташкил этиш тўғрисида»ги қарори дастуриламал бўлаётир.\n– Илмий жамоамиз тоғли ҳудудларда кўп учрайдиган ёнғоқ, бодом ва бошқа мевали дарахт навларини кўпайтириш ва яратиш устида изланишлар олиб бормоқда, – дейди Бўстонлиқ тоғ илмий-тажриба станцияси директори Каримжон Абдуллаев. – Касалликларга чидамли, маҳаллий иқлим шароитига мос, серҳосил, доривор дарахт навларини яратиш ва истиқболли агротехника қоидаларини ишлаб чиқиш доимий эътиборда. Кейинги бир неча йилда тоғли минтақаларга хос мевали дарахтларнинг ўттиздан ортиқ янги нави яратилди. Келгуси йил учун ҳозирлик кўриш ниятида ёнғоқ уруғини кўпайтиришни бошладик.\nМамлакатимизнинг тоғли ҳудудлари иқлим шароити ёнғоқ, бодом, писта каби дарахт кўчатларининг ўсиши ва юқори ҳосил бериши учун нисбатан қулай жойлар ҳисобланади. Жумладан, Самарқанд, Навоий, Қашқадарё, Сурхондарё, Тошкент каби вилоятлар ва Фарғона водийсида бу каби дарахтлардан мўл ҳосил олиш мумкин.\nБўстонлиқ тоғ илмий-тажриба станциясида ёнғоқнинг танлаб ажратилган 15 нави, пайванд йўли билан етиштирилган 100 хилдаги истиқболли формалари парваришланмоқда. Жорий йилнинг баҳорида беш минг туп «Ўзбекистон тезпишари», «Идеал» каби ёнғоқ кўчатлари жойларга етказиб берилди. Кузда экиш учун маҳаллий навлардан яна 4 минг туп кўчат тайёрлаб қўйилди.\nЁнғоқ япроғи шираси илиқ ҳолда қулоққа томизилса, йиринглашнинг олдини олади. Қобиғининг қуюлтирилган шираси томоқ оғриғини босиб, йўталга малҳам бўлади. Қовурилгани киндик устига қўйилса, ичак оғриқларини босиб, ич кетишини тўхтатади. Ёнғоқ мағзи, айниқса, жуда фойдали. Унинг таркибидаги темир, фосфор, мис моддалари, мой ва оқсил таом ҳазмини яхшилайди, қувватни ошириб, асаб тизими фаолиятини меъёрлаштиради.\nҲар жиҳатдан фойдали бу маҳсулотга нафақат ички бозорда, балки хорижда ҳам талаб юқори. Шу боис вилоятларда ёнғоқ плантацияларини барпо этишга алоҳида эътибор қаратилмоқда. Масалан, Қашқадарё вилояти Яккабоғ туманидаги “Ҳисор” фермерлар уюшмаси ҳудудида 5 минг гектар ёнғоқзор яратилмоқда. “Ямин-яшин” фермер хўжалигида 20 гектар майдонда ёнғоқ кўчати экилиб, парваришланмоқда. Туман фаоллари ҳар бир хонадонда 10 туп ёнғоқ кўчати экиш ташаббусини илгари суриши натижасида ўрмон хўжалиги ва аҳоли истиқомат қилаётган уйларда ёнғоқ кўчатлари етиштирилмоқда. Айни пайтга қадар ёнғоқзорлар 300 гектардан ошди.\n– Мамлакатимизда йилдан-йилга мева-сабзавот, ёнғоқ, бодом ва дуккакли экинлар етиштириш кўпайиб, унинг экспорти учун қулай имкониятлар яратилмоқда, – дейди Андижон вилояти қишлоқ ва сув хўжалиги бошқармаси бўлим бошлиғи Абдумутал Сулаймонов. – Вилоятимизда интенсив боғлар, хусусан, ёнғоқзорлар барпо этиш доимий эътиборда. Жорий йилда ёнғоқзорларни кўпайтириш мақсадида 50 гектарда янги плантациялар ташкил этдик. Куз ва баҳорда бу ишлар давом эттирилади. Кейинги йилнинг баҳорида ёнғоқзорларимиз 500 гектардан ортиши мўлжалланмоқда.\nХалқимизда «Бир туп ёнғоқ эксанг, ҳосилидан етти авлодинг баҳраманд бўлади», деган гап бор. Бу бежиз эмас. Ёнғоқ дарахти 300-400 йил яшаб, ҳосил бергани боис ундан бир неча авлод баҳраманд бўлади. Ушбу саъй-ҳаракатлар замирида, аввало, серқуёш заминимиз саховати, мамлакатимизда амалга оширилаётган кенг кўламли иқтисодий ўзгаришлар мужассам. Орадан йиллар ўтиб, боғбонларимиз яратган бу боғларда кўчатлар кўкка бўй чўзади, шиғил ҳосилга киради. Ана шунда эл маъмурчилиги, бозорлар тўкинлиги янада ошиб, мамлакатимизнинг экспорт салоҳияти бундан-да ортиши шубҳасиз.


Қайси мамлакатда ноинсоф одамлар кўпроқ эканига доир тадқиқот ўтказилди » Ўзбекистон янгиликлари – Zamin.uz\n26 июль 2019, 07:13\nОдамлар ўзларининг моддий фойдасига қарши келмагунча тартибли бўлади, анъанавий хулосадан фарқли ўлароқ, тажрибанинг ихтиёрсиз иштирокчилари топилмани эгасига қайтаришга ҳаракат қилишган. Бунда, кўп ҳолларда, (51га 40 нисбатда) ҳамён пули билан бирга қайтарилган.\nТаъкидланишича, ҳамён ичидаги нақд пуллар қанчалик кўп бўлса, уни эгасига қайтариш эҳтимоли ҳам шунчалик ошган. Агар пул ҳамёнларни 46 фоиз ҳолатда қайтаришган бўлса, унча кўп бўлмаган ва кўп миқдордаги нақд пуллар бўлган ҳамёнлар тегишли равишда 61 ва 72 фоиз ҳолларда эгасига қайтарилган.\nМутахассислар бу ҳолатни қуйидагича изоҳлашди: пул тўла ҳамённи ўзлаштирган одамлар ўзларини ўғри деб ҳисоблашлари боис, бўш ҳамённи чўнтакка урганларга қараганда руҳий ноқулайликни кўпроқ ҳис қилишади. Бу фикрни тажриба ўтказилган мамлакатларда бўш ҳамённи ўзлаштириш учун жазо белгиланмагани ҳам билвосита тасдиқлайди.\nҚайтарилган буюм учун эса, ҳамён ичидаги маблағдан бир неча баробар кам мукофот пули белгиланган. Бундан ташқари, олимларнинг тахминий фикрларини Польша, Буюк Британия ва АҚШда 2,5 минг киши орасида ўтказилган ижтимоий сўров натижаси ҳам исботлайди. Уларнинг аксарияти, пулли ҳамённи эгасига қайтармаса, ўзларини ёлғончи ҳис қилишларини таъкидлашган. Бироқ, бўш ҳамён билан боғлиқ ҳолатда виждон билан келишиб кетиш осонроқ кечган.\nЯнгиликлар » Дунё » Қайси мамлакатда ноинсоф одамлар кўпроқ эканига доир тадқиқот ўтказилди\n21:57 Gallup: Ўзбекистон дунёнинг энг бахтли мамлакатлари қаторида\n07:32 Пул тўла ҳамён Тошкентдаги кафелардан бирида унутиб қолдирилди ва...\n09:14 8,2 магнитудали зилзиладан кейин Мексикада 5,4 мингдан ортиқ такрор ер силкинишлари юз берди


Ахборот технологияларини чуқур ўқитишга ихтисослаштирилган 200дан ортиқ мактаб ташкил этилади - UzNews.uz\nХалқ таълими вазирлиги ҳамда Ахборот технологиялари ва коммуникацияларини ривожлантириш вазирлигига жорий йилда 14 та ихтисослаштирилган мактаб ташкил этиш вазифаси қўйилди.\nШавкат Мирзиёев раислигида 22 сентябрь куни тармоқ ва ҳудудларда рақамли иқтисодиёт ҳамда электрон ҳукуматни жорий қилиш масалалари бўйича видеоселектор йиғилиши ўтказилди.\nВидеоселектор йиғилишида шу борада амалга оширилаётган ишлар, жорий йил якуни ва 2021 йил биринчи чорагига мўлжалланган лойиҳалар муҳокама этилди.\nҚайд этилганидек, рақамли иқтисодиётни жорий этиш ва унумли ишлатиш, албатта, мутахассисларга боғлиқ. Шу боис кадрлар тайёрлашга ҳар томонлама аҳамият берилмоқда. Ўтган йили Тошкент шаҳрида Дастурий маҳсулотлар ва ахборот технологиялари парки бунёд этилган эди. Андижон ва Марғилон шаҳарларида унинг филиаллари очилди. Пойтахтимизда Муҳаммад ал-Хоразмий номидаги ахборот технологиялари мактаби ҳудудида яна бир филиал биноси қурилмоқда. Қорақалпоғистон Республикаси ва вилоятларда ахборот технологияларини чуқур ўқитишга ихтисослаштирилган 205 та мактаб ташкил этилиши режалаштирилган.


ДЕПУТАТ ХАЛҚ БИЛАН МУЛОҚОТ ЎТКАЗДИ » Фориш тумани ҳокимлиги расмий сайти\nФориш тумани ҳокимлиги » Янгиликлар » ДЕПУТАТ ХАЛҚ БИЛАН МУЛОҚОТ ЎТКАЗДИ\nДЕПУТАТ ХАЛҚ БИЛАН МУЛОҚОТ ЎТКАЗДИ\n02 февраль 2021 йил\nФориш туманида Олий Мажлис Қонунчилик палатаси депутати Зулайҳо Акрамова халқ билан учрашиб, мулоқот ўтказди.\nЖумладан, у туманнинг “Боғдон”, Э.Камолов номли маҳалланинг Порашт қишлоғи, энг чекка ҳудуд ҳисобланган “Ўхум” маҳалласида ҳам бўлиб, уйма-уй кириб, “Темир дафтар”, “Аёллар дафтари” ва “Ёшлар дафтари”га киритилганлар билан учрашиб, суҳбатлар ўтказди. Олий Мажлис Қонунчилик палатаси томонидан муҳокама этилаётган янги қонунлар ҳақида сўзлаб бериб, одамларнинг фикр-мулоҳазалари билан қизиқди.\nЗулайҳо Акрамова Фориш туманига ташрифи давомида аҳолига маданий, тиббий хизмат кўрсатиш, спортни ривожлантириш борасидаги амалга оширилаётган ишлар билан танишди. Бир нечта кам таъминланган оилалар холидан ҳам хабар олиб, уларга ўз совғаларини топширди.\nЁРДАМГА МУҲТОЖ ОИЛАЛАР ХОЛИДАН ХАБАР ОЛИНМОҚДА\nТУМАН ҲОКИМИ ЁШЛАР БИЛАН МУЛОҚОТ ЎТКАЗДИ\nТУМАН ҲОКИМИ “БОҒДОН” МАҲАЛЛАСИ ФАОЛЛАРИ ВА АҲОЛИСИ БИЛАН МУЛОҚОТ ЎТКАЗДИ


Jinoiy qonunchilikka nafratga asoslangan jinoyatlar tushunchasini kiritish vaqti keldi – Tashabbus\nШу йилнинг сентябрь ойи охирида Марғилоннинг Қиргули мавзесида талаба йигит ноанъанавий жинсий ориентация вакили сифатида айбланиб, ваҳшийларча калтаклангани тасвирланган видео тарқалди. Видеода талаба ечинтирилгани, дўппослангани, сўйиб юбориш билан таҳдид қилинганини кўриш мумкин. Кўп ўтмасдан, октябрь ойи бошида Фарғона Ички ишлар идоралари воқеа юзасидан жиноий иш очиб, 5 киши ҳибсга олингани маълум қилинди.\nҚайд этиш керакки, Ўзбекистонда бундай ҳодиса илк марта рўй бераётгани йўқ. Аввал ҳам трансвеститларни ваҳшийларча дўппослаш ҳолатлари кузатилган. Бундай жиноий ўзбошимчиликка Ички ишлар ходимлари ҳам қўл урган. Улар трансвестит квартирасига бостириб кириб, уни калтаклагани акс этган видеотасвирлар ижтимоий тармоқларда кенг баҳс-мунозаралар келтириб чиқарган эди.\nЮқорида тилга олинган ҳаракатларда жиноят аломатларини кўриш қийин эмас. Аммо мазкур жиноятларнинг ўзига хос жиҳати мавжуд – улар бирон киши ёки гуруҳга бўлган нафрат сабабли амалга оширилади. Назаримизда, айнан шу томони билан бу каби жиноятлар жазони оғирилаштирувчи жиҳатга эга.\nБирон хатти-ҳаракат ижтимоий хавфли қилмиш бўлгани учун жиноят ҳисобланади ва қонунчиликда жиноий қилмишнинг оғирлигига яраша жазо тайинланади. Шу сабабли, қотиллик, тан жароҳати етказиш, номусга тегиш каби қилмишлар жиноят ҳисобланади. Аммо айни жиноятлар жабрланувчига қарши нафрат туфайли амалга оширилганда қандай квалификация қилиниши керак? Мазкур мақоламизда шу савол устида фикр юритамиз.\nНафратга асосланган жиноят нима?\nАмалдаги қонунчиликда, хусусан, Жиноят Кодексида, «нафратга асосланган жиноят» тушунчаси мавжуд эмас. Аммо Россия қонунчилигида «преступления на почве ненависти» ёки АҚШда «hate crimes» каби жиноят турлари мавжуд. Умуман олганда, нафратга асосланган жиноят бошқа жиноятлардан фақат бир жиҳати билан ажралиб туради – жиноят бирон кишига ёки гуруҳга қарши бўлган нафрат сабабли амалга оширилади. Нафрат кўпинча жабрланувчининг ирқи, дини, миллати, тили, келиб чиқиши ёки жинси туфайли қўзғалади.\nАлбатта, бирон кишидан нафратланиш ўз-ўзидан жиноий жавобгарликка сабаб бўлмайди. Масалан, киши гомосексуалларга қарши нафрат ҳис этиши жиноят ҳисобланмайди. Аммо бундай нафрат жиноятни режалаштириш ва содир этишга сабаб бўлса, бундай хатти-ҳаракат натижасида содир этилган жиноят нафратга асосланган жиноят, деб ҳисобланади.\nНафратга асосланган жиноятлар кўпинча жамиятдаги маргинал гуруҳларга қарши қаратилган бўлади. Масалан, Россияда ўзбек меҳнат муҳожирларига қарши «Россия руслар учун» шиорлари остида қилинган ҳужум ва қотилликларни мисол келтирса бўлади. Ёки АҚШда Трамп сайлангандан кейин турли этник ва диний озчиликларга қарши «Америкадан йўқол» ёки «Энди ҳаммангни депорт қилиб юборамиз», каби ҳақоратлар билан қилинган ҳужумларни мисол сифатида келтирса бўлади.\nЎзбекистонда бундай маргинал гуруҳ бу гомосексуал ва трансвеститлардир. Кўпинча, бундай гуруҳларга қарши содир этилган жиноятлардан мақсад – уларга «кўрсатиб қўйиш», жамият томонидан қабул қилинмайдиган ҳаёт тарзидан воз кечтириш, уларни «ҳақиқий» эркак ёки аёл бўлишга мажбурлаш.\nНафратга асосланган жиноятларнинг яна бир аҳамиятли жиҳати – жиноий хатти-ҳаракатлар бир кишига қарши қаратилган бўлса ҳам, жиноий қилмиш маълум маргинал гуруҳ аъзоларига қаратилган бўлади.\nДемак, нафратга асосланган жиноятларда бир неча жазони оғирлаштирувчи элементлар мавжуд. Савол туғилади, амалдаги қонунчиликда нафратга асосланиб содир этилган жиноят оғирлаштирувчи ҳолат деб ҳисобланадими?\nАмалдаги қонунчилик ва нафратга асосланган жиноятлар\nАмалдаги қонунчиликда, хусусан, Жиноят Кодексида «нафратга асосланган жиноят» тушунчаси мавжуд эмас. Бундай тушунча жазони оғирлаштирувчи ҳолатлар орасида ҳам санаб ўтилмаган. Масалан, Жиноят Кодексининг 56-моддасида барча жазони оғирлаштирувчи ҳолатлар санаб ўтилган. 56-модданинг эътиборга молик жиҳати шундаки, суд жазо тайинлашда 56-моддада назарда тутилмаган ҳолатларни оғирлаштирувчи ҳолат деб топиши мумкин эмас. Демак, нафратга асосланган жиноят 56-моддада санаб ўтилмаган бўлса, бундай ҳолат суд томонидан оғирлаштирувчи деб топилмайди.\n56-моддада нафратга асосланган жиноятга яқин бўлган бир ҳолат тилга олинган – «ирқий ёки миллий душманлик ёхуд адоват замирида» жиноят содир этиш жазони оғирлаштириши мумкин. 56-моддада назарда тутилган бу қоидани алоҳида моддаларда ҳам кўриш мумкин, масалан, 97 (қотиллик), 104-105 (қасддан баданга оғир/ўртача шикаст етказиш) ва 173 (мулкни қасддан нобуд қилиш ёки унга зарар етказиш) моддаларда.\nМазкур қоида ўта чекланган қамровга эга бўлиб, фақат ирқий ёки миллий адоватни назарда тутади. Аммо юқорида муҳокама қилингани каби, нафратга асослган жиноятлар нафақат ирқий ёки миллий адоват, балки жабрдийданинг дини ва жинси сабабли ҳам содир этилиши мумкин.\nБундан ташқари, Жиноят Кодексининг VI боби «Шахснинг озодлиги, шаъни ва қадр-қимматига қарши жиноятлар», деб номланади. Ушбу бобда одам савдоси (135-модда), аёлни эрга тегишга мажбур қилиш ёки унинг эрга тегишига тўсқинлик қилиш (136-модда), одам ўғирлаш (137-модда), зўрлик ишлатиб ғайриқонуний равишда озодликдан маҳрум қилиш (138-модда), туҳмат (139-модда) ва ҳақорат қилиш (140-модда) каби жиноятлар жой олган бўлса ҳам, нафратга асосланган жиноятлар назарда тутилмаган.\nДемак, амалдаги қонунчиликда нафратга асосланган жиноятлар жазони оғирлаштирувчи ҳолатлар ичига кирмайди.\nАмалдаги қонунчиликка нафратга асосланган жиноятлар тушунчасини киритиш вақти келди\nФарғона ва ундан аввал бир неча марта Тошкентда гомосексуал ёки трансвеститларга қарши содир этилган жиноятлар тобора ортиб бормоқда. Аммо амалдаги қонунчиликда бундай жиноятларга нисбатан муносиб жазо белгиланмаган. Муносиб жазо тайинланмаслиги эса адолат ҳам тўла қарор топмайди дегани.\nМақолада муҳокама қилинган ҳолатларда содир этилган жиноятларга мутаносиб жазо тайинланиши учун амалдаги қонунчиликка нафратга асосланган жиноят тушунчаси киритилиши керак. Бу вазифани амалга оширишнинг энг осон йўли 56-моддага ўзгартиришлар киритиб, жазони оғирлаштирувчи ҳолатлар қаторига «нафратга асосланган жиноятлар»ни киритиб, нафрат жабрланувчининг ирқи, дини, миллати, тили, келиб чиқиши ёки жинси туфайли уйғониши мумкинлиги айтиб ўтилиши мақсадга мувофиқ бўлади. Бунда Россия Федерацияси қонунчилигидан мисол тариқасида фойдаланиш мумкин. Жумладан, Россия Федерацияси Жиноят Кодексининг 63(е)-моддасида жазони оғирлаштирувчи ҳолатлар рўйхати берилган бўлиб, унда қуйидагича қоида белгиланган:\n«сиёсий, мафкуравий, ирқий, миллий ёки диний нафрат ёки адоват сабабли ёхуд бирон ижтимоий гуруҳга қарши нафрат ёки адоват сабабли жиноят содир этиш» («совершение преступления по мотивам политической, идеологической, расовой, национальной или религиозной ненависти или вражды либо по мотивам ненависти или вражды в отношении какой-либо социальной группы»).\nЮқоридаги қоида амалдаги қонунчиликда назарда тутилган «ирқий ёки миллий душманлик ёхуд адоват замирида» тушунчасидан анча кенг бўлиб, нафратга асосланган жиноятларнинг хусусиятини тўлароқ ифода этади.\nНафратни исботлаш билан боғлиқ амалий муаммолар\nЖиноят ҳуқуқи ва процессининг энг асосий қоидаларидан бири бу айбсизлик презумпциясидир. Мазкур қоидага кўра, шахс айби қонунда белгиланган тартибда исботлангунига қадар айбсиз ҳисобланади. Демак, бирон кишини нафратга асосланган жиноят содир этишда айблаш учун, бу кишининг қилмишида нафратнинг мавжудлиги исботланиши керак.\nАмалда жиноят айнан нафрат сабабли амалга оширилганлигини исботлаш осон бўлмаслиги мумкин. Масалан, оғир тан жароҳати етказишда «Россияни чуркалардан тозалаймиз!» ёки «Гейни ўлдир!» деб бақиришнинг ўзи кифоями? Ёки айбланувчи жиноятни нафрат сабабли содир этганини тан олиши шартми? Мазкур саволларга ҳозир жавоб бериш қийин ва шундай қоида қабул қилинган тақдирда, Олий Суд Пленуми амалиётдан келиб чиқиб тегишли шарҳлар бериши керак бўлади.\nУмуман олганда, бундай ҳолатларда айбланувчининг кўрсатмалари катта аҳамиятга эга бўлиши мумкин. Масалан, сўроқ қилиш давомида айбланувчи гейлардан ҳазар қилишини, уларни қириб ташлашга тайёр эканлигини тан олса, содир этилган жиноий қилмиш учун жазо кўришга ҳам тайёр эканлигини айтса, бундай кўрсатмалар ҳал этувчи характерга эга бўлиши мумкин.\nKun.uz сайтидан кўчирилди.\nKimlar jinoiy javobgarlikdan ozod etilishi mumkin? Savol: Jinoyat sodir etgan shaxsni jinoiy javobgarlikdan ozod etish mumkinmi?...\nKanadada yashash huquqini qanday qo’lga kiritish mumkin? (Birinchi maqola) Rakhmad Sobirov* Kanada dunyodagi eng rivojlangan davlatlardan biri. Bu o’lka...\nTomonlar kelishib olsa, jinoiy da’vodan voz kechish mumkinmi? Savol: 17 yoshli qizni talonchilik qilib, tilla ziragini majburlab olishgan....\nTags: besoqolbozlik, jinoyat, nafrat


Ўзбекистон, 23 апрел 2015\n17 октябр 2019, Тошкент вақти: 15:41\nпайшанба 23 апрел 2015\nКаримов ва Иноятов БАА Ички ишлар вазири билан учрашди\nБирлашган Араб Амирликлари Ички ишлар вазири генерал-лейтенант Сайф бин Зайд ал-Наҳайян Тошкентда президент Ислом Каримов ва МХХ раиси Рустам Иноятов билан учрашди. БАА Ўзбекистон тергов идораларидан қочиб юрганлар яширинадиган манзилга айланган.\nСовет Ўзбекистонидаги миллий вокал-чолғу ансамблларидан энг машҳури - “Ялла” гуруҳининг илк хонандаларидан бири Шаҳбоз Низомиддинов 23 апрель тонги соат учда вафот этди. Етмишни қоралаган хонанданинг юрак хуружи туфайли оламдан ўтгани айтилмоқда.\nҚарзга берган пулимни қайтиб ололмасам, нима қилай?\nOzodJavobнинг навбатдаги сонида қарз олди-бердиси борасидаги муаммоларни ҳал қилиш йўллари борасида суҳбатлашамиз.\nАҚШ Давлат департаментининг нуфузли делегацияси шу кунларда Афғонистондаги вазиятни муҳокама қилиш мақсадида Марказий Осиё давлатлари бўйлаб сафар қилмоқда. АҚШ дипломатлари Марказий Осиё пойтахтларидаги музокаралар кун тартиби ҳақида умумий маълумотлар билан чекланмоқда.\nБухоронинг машҳур “Қамиш бар”и ëниб кетди\n22 апрель куни айни тушлик пайтида Бухорода ўз шашлиги билан танилган “Қамиш бар” ошхонасида газ портлаши оқибатида ëнғин чиқди. Озодлик суҳбатлашган воқеа гувоҳлари портлаш ва ëнғин оқибатида инсоний талофат борлигини тахмин қилса¸ шаҳар ўт ўчирувчилари жабрланганлар борлиги¸ аммо ўлганлар йўқлигини билдирди.\nЯйловда мол боқувчиларга янги ўлпон солинди\nВазирлар Маҳкамаси жорий ой қабул қилган янги қарорга мувофиқ молларини ўзига қарашли бўлмаган яйловда боқувчилар бир бош қорамол учун энг кам иш ҳақининг 20 фоизи¸ қўй ва эчкиси учун эса 8-10 фоизи миқдорида яйлов тўловига тортилади. Шу кунларда солиқчилар уйма-уй юриб аҳолига қарашли моллар сонини ҳисоб китоб-қилмоқда ва уларни мол бошига янги тўлов жорий қилинганидан огоҳлантирмоқда.


Ойбек Нурбоев: “Бизда Европага ўхшаб очиқ трансфер қилинмайди” / CHAMPIONAT.asia\nОйбек Нурбоев: “Бизда Европага ўхшаб очиқ трансфер қилинмайди”\n01 фев 18:16\nТеглар : ИнтервьюОйбек Нурбоев\nЎтган йили Қувасойнинг “Цементчи” жамоасида ўйнаган Ойбек Нурбоев айни дамда эркин агентга айланган. Биз Ойбек Нурбоев билан боғланиб фаолияти борасида суҳбатлашдик.\n- “Цементчи” ва “Нефтчи” ўзаро бирлашди ва “Нефтчи” бу йил Суперлигада ўйнайдиган бўлди. шундай бўлсада сиз на “Цементчи” ва на “Нефтчи” сафидасиз. Бунга изоҳ бера оласизми?\n- Ўтган йили “Цементчи” бош мураббийи жамоага ёрдам беришим учун мени чақирганди. “Цементчи” ўрнига “Нефтчи” бўлганда нима учун фикри ўзгарди? Ёки мени “Нефтчи”га нолойиқ футболчи, деб кўряптими? Хуллас, мураббийга айтадиган кўп гаплариб бор эди. Бу хаёт. Ҳеч ким бир жойда тўхтаб қолмайди. Бир кун келиб ўзини шундай аҳволда кўраман. Фарғонага 1500 километр узоқдан ўз чўнтагимдан пул сарфлаб боргандим. Менга жавоб бериб юборса ҳам йўлкирамни қилиб берса бўларди. Мени шунчаки четга чиқариб қўйишди. Фарғонада ҳоким кубоги баҳсларида асосий таркибда йўқ эдим. Қарасам захирадан ҳам жой ажратишмаган экан. Ўйин тугаганидан сўнг гаплашиб оламан дедим. Кечги овқатдан сўнг, бош мураббийнинг олдига кирсам менга жавоб бериб юборди. Унга айтадиган гапларим бор эди. Лекин ёнидаги одамлар борлиги сабабли шунчаки ишингизга омад деб чиқиб кетдим. Бу гапларнинг барчаси Абдумалик Ҳакимовга тегишли.\n- 2013 йили май ойида Юрий Вазгенович Саркисянни истеъфога чиқаришганидан сўнг, шу кунгача жамоада кўплаб мураббийлар алмашинуви бўлди. биринчи бўлиб Амет Мемет таклиф этилди. Ундан сўнг, Мурод Исмоилов, Андрей Фёдоров ва Вадим Абрамов жамоада мураббий бўлиб ишлади. Буларнинг барчаси битта одамни вазифасини эплай олмади, десам муболаға бўлмайди. Чунки, жамоани тузган инсон Юрий Вазгенович бўлади. Мураббийлар алмашинуви бўлганидан сўнг, бир нечта футболчилар келиб-кетди. “Нефтчи”ни бундай натижа кўрсатишига нима сабаб бўлди, ўзим ҳам хайронман. “Нефтчи” жамоасини биринчи лигага тушиб кетгани учун кўнглим оғриди. Бир тарафдан бунга ишониш қийин бўлди. Мисол учун, ўзим Нукусда яшайман, кўпчилик мухлислар мендан “Нефтчи”га нима бўлди”, - деб сўраб туришади. Улар ҳам “Нефтчи”ни бундай ҳолга тушишига ҳайрон қолишмоқда. Менимча, мураббийлар алмашинуви ҳам бунга сабаб бўлиши мумкин. Ҳар бир мураббий ўз ишини аъло даражада бажара олмади дейишим мумкин.\n- Миллионлар ўйини бўлмиш футболга кириб келишингизга ким сабабчи бўлган?\n- Тўғрисини айтсам, футболга кириб келишимга ҳеч ким сабабчи бўлгани йўқ. Футболга қизиқиш маҳалладан бошланган. Орадан бироз вақт ўтгач, футбол тўгарагига қатнай бошлаганман. Кимдур ота-онаси, яна кимдур ака-укаси, ёки бўлмасам дўстлари орқали футболга кириб келишини кўп эшитганман. Лекин менда бундай ҳолат бўлмаган. Футболга қизиқиш болалигимдан ўзимда пайдо бўлган.\n- Биламизки сиз "Жайхун", Хоразм", “Динамо”, “Бухоро”, “Қўқон-1912”, “Олмалиқ”, "Нефтчи" ва "Цементчи" жамоаларида фаолият юритгансиз. Ҳозир эса эркин агентсиз. Бирорта жамоадан кўнглингиз тўлмаган пайтлар бўлганми?\n- 2015 йили иккинчи даврада “Қўқон-1912” жамоасидан кўнглим тўлмаганди. Ўшанда Рустам Абдуллаев бош мураббий эди. Лекин нима учун ушбу жамоадан кўнглим тўлмагани ҳақида ОАВга айта олмайман.\n- Молиявий томондан қандайдир муаммо бўлганмиди?\n- Йўқ, гап пулда эмас. Бошқа сабаблар бўлган. Буни айта олмайман.\n- Қолган жамоаларданчи?\n- Қолган жамоалардан кўнглим тўқ.\n- Футболни нима учун танлагансиз, пул учунми ёки футболни яхши кўрганингиз учунми?\n- Пул ҳақида умуман ўйламаганман. Футболни чин юракдан яхши кўрганим учун шу соҳани танлаганман. Ўзимни футболдан бошқа соҳада тасаввур қила олмайман.\n- Ҳарбий бўлган бўлардим. Чунки характерим ҳам ҳарбийларга ўхшаб кетади. Жамоамиздаги Фаррух Турдиалиев мени “солдат” деб хазиллашарди (кулиб).\n- Сулолангизда футболчилар бўлганми?\n- Бизнинг сулоламизда ҳеч қандай футболчилар бўлмаган. Мен биринчисиман.\n- Сиз билан ишлаган фаолитингиздаги энг яхши мураббий кимлигини айта оласизми?\n- Юрий Вазгенович Саркисян.\n- Ҳозир қанча маош олишингизни айта оласизми?\n- Йўқ, буни ҳеч бир ўзбекистонлик футболчилар айтмаса керак.\n- Нима учун футболчиларимиз қанча маош олишларини сир тутишади, ҳамма меҳнатига яраша олади-ку?\n- Гапингиз тўғри, лекин шу кунгача ҳеч бир футболчи қанча маош олишини айтганини эшитмаганман ҳам кўрмаганман ҳам. Нима учун футболчилар қанча маош олишларини сир тутишига кўплаб мисоллар келтириш мумкин. Мисол учун бизда Европа футболига ўхшаб очиқ трансфер қилинмайди. Кўплаб футболчиларнинг агентлари йўқ. Уларни мураббийларнинг ўзлари таклиф қилишади. Иккила томон ҳам шартнома имзолагандан сўнг, бу нарса сир бўлиб қолади. Бу шартнома мураббий ва футболчи ўртасидаги келишув бўлади. Шунинг учун ҳам бизда сир тутилади. Бизда Европа футболига ўхшаб бу футболчи 60 миллион еврога бир клубга ўтди, бошқа футболчи 100 миллион евро эвазига бошқа клубга кўчиб ўтди дея бемалол айтишади. Бизда ундай эмас, очиқ трансфер қилинмайди. Хаттоки трансфер деган тушунчанинг ўзи йўқ, ривожланмаган. Чунки, мураббий ўзи таклиф қилган футболчига ўзи маълум бир миқдорда суммани айтади, кўтарма пуллари ҳам буни ичида бўлади. Юқорида таъкидлаб ўтганимдек, бу мураббий ва футболчи ўртасидаги гап. Агарда бу ҳақида маълумот олмоқчи бўлсанглар мураббийлардан сўрашинглар мумкин. Чунки, барча мураббийлар кич қанча ойлик олишини яхши билади.\n- Қорақалпоғистонда футболга бўлган эътибор қай даражада?\n- Тўғрисини айтсам жуда ҳам паст даражада. Футболга бўлган эътибор умуман йўқ. Бизда футбол ўйнайман деган ёшлар кўп, лекин ҳокимларимиз футболга қизиқишмайди.\n- Қорақалпоғистонга футболни қайтариш учун қандай ишларни амалга оширган бўлардингиз?\n- Биринчи навбатда болалар футболи ва мактаб интернатини кучайтирган бўлардим. Бизда ҳеч қандай футбол тўгараклари йўқ. Футбол тўгараги очиш учун яхши футбол ўйнайдиган майдонлар керак. Нукус бўйича биргина “Турон” стадиони бор. ўша стадионда барча мусобақалар ўтказилиб келинади. “Турон” стадиони яхши, лекин майдони сунъий қопламали. Ёз пайтида умуман футбол ўйнаб бўлмайди. Биринчи лига баҳслари мана шу стадионда ўтказилади. “Орол” жамоаси уй учрашувларини мана шу стадионда ўтказади. Биринчи лига баҳсларида ўйин 17:00да бошланади. Ёз пайтида сунъий қопламали майдон қайаб турган бўлади. Афсуски Қорақалпоғистонда футбол сўниб бормоқда.\nОйбек Рустамов: "Ҳоким кубоги" мусобақаси бизга тайёргарлик вазифасини ўтаб беради" 4


БОЛАНГИЗНИНГ АЖНАБИЙ «ДЎСТИ» — Ishonch Gazetasi\nёхуд қўғирчоқлар фақат овунчоқ эмас…\nСамарқандга зиёратга борганимда Регистон майдонидан қизларимга атаб ҳунармандларнинг миллий урфда тайёрлаган қўғирчоқларини олиб келдим. Орадан бир неча кун ўтиб, қизалоқларим кўчадан йиғлаб келди. Мен олиб келган қўғирчоқларни кўрган қўшни болалар масхаралашибди. Қизларим «заводской» қўғирчоқ олиб берасиз», дея хархаша қилишди. Ноилож, уларга болалар дўконидан бошқа қўғирчоқ олиб бердим. Зиёратдан олиб келган қўғирчоқлар эса шу-шу токчада турибди…\nМутахассисларнинг таъкидлашича, мактаб ёшигача бўлган болаларнинг камол топишида ўйинчоқлар беқиёс аҳамият касб этади. Жумладан, дунёқарашни кенгайтиради, сўз бойлигини шакллантиради, мулоқот қилишга ўргатади. Чунки ўйинчоқлар образи бола тасаввурида бир умр сақланиб қолади. Ўз-ўзидан аёнки, миллий руҳ билан суғорилган ўйинчоқлар фарзандларимизни буюк аждодларимизга муносиб авлод этиб тарбиялашга ёрдам беради. Лекин хорижда ишлаб чиқарилган ва турли йўллар билан юртимизга олиб келинган, бугунги кунда бозор расталарида сотилаётган ажнабий ўйинчоқларнинг аксарияти ҳақида бундай дея олмаймиз.\n– Машина, фотоаппарат, дурбин, тикувчилик дастгоҳи, учиш воситалари каби ўйинчоқлар ўғил-қизларнинг техника тузилиши ва кўринишига оид тасаввурларини бойитса, қурилиш, конструкторликка доир ўйинчоқлар болаларнинг айни шу соҳаларга доир билимларини оширади, – дейди Мирзачўл туманидаги «Бинафша» мактабгача таълим муассасаси раҳбари Хурсаной Норматова. – Ранги ва тузилишига кўра йиғиладиган ўйинчоқлар хотирани мустаҳкамласа, спортга доир ўйинчоқлар улғайиб келаётган авлод вакилларининг саломатлигини яхшилаш ва жисмоний тарбияга бўлган қизиқишларини кучайтириш учун хизмат қилади. Қизалоқларни санъат оламига етаклайдиган қўғирчоқлар инсонда ғамхўрлик туйғусини шакллантиради. Кўз олдингизга келтиринг, қизингиз қўғирчоғини овқатлантиряпти, кийимини алмаштиряпти. Касал бўлиб қолса, даволаш йўлларини қидиряпти. Қисқа қилиб айтганда, у меҳрини намоён этмоқда, қўғирчоғини фарзанд ўрнида кўряпти.\nАммо ўтган асрда ушбу ўйинчоқнинг янги тури – «Барби»лар пайдо бўлди. Психологлар фикрига кўра, мазкур қўғирчоқлар ҳам болада ғамхўрлик ҳиссини уйғотади. Аммо ушбу туйғу қизалоқларда ғамхўрликнинг бошқа кўринишини шакллантирар экан. Хусусан, «Барби»да аёлларга хос ташқи белгилар бўрттириб намоён этилган. Ушбу ўйинчоқлар жамланмасида «Барби»нинг уйи, кийимлари, дугоналари, турмуш ўртоғи… хушторлари бор. Табиийки, бундай етуклик ёшидаги «қизни» беланчакка солиб бўлмайди. Аксинча, уни кийинтириш, бўянтириш, «йигитлари» билан учрашувга олиб чиқиш керак. «Барби» бусиз ҳам шошқин замонда болаларимизни эрта улғайтириб қўяётгандек, назаримизда. Хуллас, у билан «Она-бола» ўйинини ўйнаб бўлмайди.\nТўғри танланган ўйинчоқ боланинг дўсти, суянчиғи ёки эрмагига айланиши мумкин. Оиладаги муҳит, ёш орасидаги фарқ, тортинчоқлик каби сабаблар боис кўпчилик болалар ёши катталар билан мулоқотга кириша олмайди. Уларнинг кичикларга доим ниманидир ўргатиши, тушунтириши, қоида ва меъёрларга бўйсунишни талаб этиши муомалани қийинлаштириши мумкин. Ўйинчоқлар орасида бола ўзини катталардек тутади, эркинроқ ҳис қилади. Улар билан суҳбатлашади, топшириқлар беради, жазолайди, яна ҳам аниқроғи ва асосийси, ўйин қоидасини белгилайди. Бу ҳам бола учун етишмаётган муҳитни юзага келтириш, ундаги ижобий хусусиятларни юзага чиқариш учун хизмат қилади.\nМазкур мавзуни қаламга олишдан аввал ўйинчоқ дўконида бўлиб, ота-оналарнинг фарзандлари учун қандай ўйинчоқлар олиши билан қизиқдик. Қизлар учун асосан қўғирчоқлар, ўғил болалар учун эса машиналар харид қилинар экан. Кичик ёшли болалари учун ота-оналар асосан конструкторлик ўйинчоқлар олишади. Бу қувонарли ҳол, албатта.\nАммо қўғирчоқлар орасида чайқалиб турадиган одам скелети, бир кўзли махлуқ, жуда очиқ кийинган қўғирчоқ каби маънавиятимизга зид «ўйинчоқ»лар ҳам бор. Ярим яланғоч кийимли қўғирчоқлар орқали болалар кийиниш маданиятидан сабоқ олишадими ёки уларга инсон танаси тўғрисида батафсил маълумот бериш кўзда тутилганми? Даҳшатли қўғирчоқлар кичкинтойларни қўрқитиш мақсадида тайёрланган бўлса ажаб эмас. Бундан мақсад, болада ҳар қандай ноодатий вазиятга, қўрқинчли ҳолатларга мослашиш кўникмаларини шакллантиришми?\nХуллас, саволлар кўп. Аммо инсоннинг дунёқараши унинг кичиклигида шаклланишини ҳисобга олсак, масалага жиддий қараш зарурлигини англаймиз. Балки ваҳима кўтаришга на ҳожат, буёғи тараққиёт, замон ўзгаряпти дерсиз. Аммо гап фарзандларимиз, уларнинг эртаси ҳақида боряпти. Тасаввур қилинг, йиллар ўтиб оилангизда на қарашлари, на қадриятлари сизга мос инсон пайдо бўлди. Унга суяниш уёқда турсин, келишиб яшай оласизми? Халқимизнинг комил инсонни тарбиялашга хизмат қиладиган ажойиб қадриятлари бор, уларни йўқотиш миллийлигимизни, ўзлигимизни йўқотишдир.\nШу маънода, ёши кичик боламизнинг ўйинчоқлар оламини тарк этиб, эрмаги телевизор, телефон, компьютер бўлиб қолганига қувонмайлик. Айни шу матоҳлар уларни биздан узоқлаштириб, одамлар билан мулоқотини чегаралаб қўймаяптими? Интернетда, баъзи хориж телеканалларида намойиш этилаётган лавҳалар, анимацион ва бадиий фильмлар олдида даҳшатли ўйинчоқлар, шарманда қўғирчоқлар ҳеч нарса эмас, дегувчилар топилар балки.\nАммо… болалигиданоқ фарзандларимизни онгга қилинаётган хуружлардан, «ғоя»лардан ҳимоялайлик. Гап болаларимиз, эртанги кунимиз ҳақида борар экан, улардан эътиборимизни аямайлик. Улар учун ўйинчоқ харид қилаётганда сифати, соғлик учун безарар эканига аҳамият берайлик.


СамДЧТИнинг икки нафар ўқитувчиси Германияда малака оширади - zarnews.uz\nСамарқанд давлат чет тиллар институтининг роман-герман тиллар факультети немис тили таълим йўналишида 120 нафар ёшлар бакалавр ва 10 нафар ўқувчи магистрлик йўналишлари бўйича таҳсил олади. Талабаларга немис тили кафедрасининг 25 нафар профессор-ўқитувчиси ва Германиядан келган бир нафар мутахассис дарс беради.\n– Германиядаги Хумбольдт ва Хайдельберг университети ҳамда Гёте институти ва DААD ташкилоти билан ҳамкорликда иш олиб борамиз, – дейди факультет декани Баҳодир Примов. – Икки давлат таълим муассасаларининг ўқитувчи-ўқувчилари мунтазам фикр ва тажриба алмашади, илмий адабиётлар яратади. Ҳар йили белгиланган талаблар асосида Гёте институти ёки DААD ташкилоти имтиёзига эга бўлган ўқитувчи ва талабалар Германиядаги илм масканларида ўқиб, малака ошириб келади. Жумладан, 2018 йилда икки нафар ўқитувчи ва 5 нафар талаба шундай имтиёзни қўлга киритганди.\nЯқинда СамДУ, СамДЧТИ ва СимИСИ академик лицейлари ҳамда Самарқанд шаҳридаги 51-немис тилига ихтисослаштирилган давлат умумий ўрта таълим мактаби билан Германиянинг Халқаро мактаблар ҳамкорлиги ташкилоти ўртасида шартнома имзоланди. Энди икки давлатнинг дастлабки таълим муассасалари ўртасидаги алоқаларга ҳам эътибор қаратилади.\nДарвоқи, "Эл-юрт умиди" жамғармаси томонидан 2019 йилда институтнинг немис тили таълим йўналиши бўйича икки нафар ўқитувчиси Германияга бориши ва германиялик бир нафар мутахассиснинг Самарқандга келиши белгиланган.\nТеглар: СамДЧТИ академик лицейл Германия\nГермания “тиббиёт соҳасидаги НАТО” ташкил этиш ниятида


Samsung "iPad қотили" -- Galaxy Book'нинг нархи ва сотув санасини эълон қилди - Terabayt.Uz\nSamsung Galaxy Book ҳамда Galaxy Tab S3 гаджетларини шу йилнинг бошида Барселонадаги Жаҳон Мобил Конгрессида тақдим қилган эди. Планшетлар бозорда Apple'нинг iPad қурилмаларига қарши рақобатга киришади. Samsung'нинг гаджетлари самарадорлиги ҳамда юқори сифатли тасвир намойиши билан "амриқолик" рақибидан устун туради. Шу билан бирга, нарх масаласида кореялик компания бир оз инсофли.\nЎтган ҳафтада компания эълон қилган маълумотга кўра, Galaxy Book жаҳон бозорига (биринчи бўлиб Автралияда) 28 июлда $1,099 (10.6 дюймли) ёки $1,599 (12 дюймли) баҳосида сотувга чиқарилади.\nSamsung Galaxy Book 10.6 планшети 10.6 дюймли Full HD (1920 x 1080) экран, 2.6 Ггц частота тезлигида ишлайдиган 7-авлод Intel Core M3-7Y30 процессори, Intel HD Graphics 615 видео-картаси, 5 мегапикселли селфи-камерага эга бўлган.\nSamsung Galaxy Book 12 эса 12 дюймли, 2160 х1440 пикселли Super AMOLED дисплей, 5 мегапикселли олд ва 13 мегапикселли бош камерага эга бўлган. Аппарат таъминоти учун гаджет Intel Core'нинг 7-авлод Core i5 процессорига эга бўлган.\nҚурилмалардаги 3000 ва 3900 мА соат сиғимли аккумулятор тезкор қувват олади. Бу қувват планшетларга ўртача 10 соат ишлаш имконини беради.\nҚуйи модел 4 Гб тезкор ва 64 ГБ доимий хотира билан таъминланган. Юқори талқин эса 4/8 ГБ тезкор ва 128/256 Гбайт доимий хотирага эга бўлган. micro SD бўлмачаси гаджетларнинг доимий хотирасини 256 гигабайтгача катталаштириш имконини беради.\nSamsung Galaxy Book Windows 10 Home операцион тизимида ишлайди. Ягона сим-картали девайс алоқанинг WiFi ac, LTE, Bluetooth 4.1, NFC, GPS, GLONASS тармоқларида ишлайди.\nGalaxy Tab S3 эса Android 7.0 операцион тизими бошқарувида фаолият кўрсатадиган планшет бўлиб, 9.7 дюймли Super AMOLED дисплей, Snapdragon 820 процессори, 4 та аудио-карнайга ва 4/32 Гбайт хотирага, 13 мп бош, шунингдек 5 мп олд камерага эга бўлган. Унинг электр токи сиғими 6 000 мА соат.\nTab S3'нинг 12 дюймли талқини 4/128 ($1,799) ёки 8/256 ($2,299) ГБ хотира сиғимига, QHD сиғимли Super AMOLED дисплейга, Intel Core i5 процессорига эга бўлган. Планшет $949 доллардан бошлаб сотувга чиқарилади.\n#Galaxy #Galaxy Book #Samsung #нарх #эълон


(2) Айн. Сийн. Қооф.\n(3) Азийзу ўта ҳикматли бўлмиш Аллоҳ сенга ва сендан аввалгиларга мана шундай ваҳий қилур.\n(4) Осмондаги нарсалар ва ердаги нарсалар уникидир. У зот юксак ва улуғдир.\n(Осмонда нимаики бўлса, Аллоҳникидир. Аллоҳ таолонинг мулкидир. Ерда нимаики бўлса, Аллоҳникидир. Уларнинг ҳамма-ҳаммаси Аллоҳ талонинг мулкидир. Унинг мулкига ҳеч ким шерик бўла олмас.)\n(5) Осмонлар уст томонларидан ёрилиб кетай дейди. Фаришталар эса, Роббилари ҳамди ила тасбиҳ айтурлар ва ер юзидаги кимсаларга истиғфор сўрарлар. Огоҳ бўлингким, албатта, Аллоҳ ўта мағфиратли ва ўта раҳимли Зотдир.\n(Аллоҳ таолонинг юксаклиги ва улуғлиги қаршисида чидай олмай, осмонлар ўз устиларидан ёрилиб кетай, деб турадилар.)\n(6) Ундан ўзга «дўстлар» тутганларга Аллоҳ кузатгувчидир. Сен уларга вакил эмассан.\n(7) Ана шундай қилиб, Биз сенга шаҳарларнинг онасини ва унинг атрофини огоҳлантиришинг учун, бўлишида ҳеч шубҳа йўқ жамлаш кунидан огоҳлантиришинг учун арабий Қуръонни юбордик. Бир гуруҳ жаннатда, бир гуруҳ дўзахда.\n(Илмий изланишлар кўрсатдики, Маккаи Мукаррама ернинг қуруқлик қисмининг қоқ маркази экан. Бу ҳақиқатдан, ояти каримадаги «шаҳарларнинг онаси ва унинг атрофини огоҳлантиришинг учун» дегани, бутун Ер юзини огоҳлантиришинг учун, дегани эканлиги маълум бўлди. Шу кашфиётга асосланиб, дунёнинг ҳамма нуқтасидан туриб қиблани топиб оладиган асбоб яратилди.)\n(8) Агар Аллоҳ хоҳлаганида, албатта, уларни бир уммат қилар эди. Лекин хоҳлаган кишини Ўз раҳматига киритур. Золимларга эса, ҳеч бир дўст ҳам, ёрдам берувчи ҳам йўқдир.\n(9) Ёки улар ундан бошқа «дўстлар» тутдиларми?! Бас, Аллоҳнинг Ўзигина дўстдир. У зот ўликларни тирилтирур. У зот ҳар бир нарсага қодирдир.\n(10) «Бирор нарсада ихтилоф қилсангиз, унинг ҳукми Аллоҳдадир. Ана ўша Аллоҳ Роббимдир. Унгагина таваккал қилдим ва унгагина қайтурман.»\n(11) У, осмонлару ерни йўқдан бор қилгувчи Зотдир. У, сизларга ўз жинсингиздан жуфтлар яратди. Чорва ҳайвонларини ҳам жуфт қилиб яратди. У зот сизни ўша (жуфтлик) асосида кўпайтирур. У зотга ўхшаш ҳеч нарса йўқдир. У зот ўта эшитгувчи, ўта кўргувчи Зотдир.\n(12) Осмонлару ер (хазийналари) калитлари Уникидир. У, хоҳлаган одамига ризқни кенг ёки тор қилур. Зотан, У барча нарсани ўта билгувчи Зотдир.\n(13) У зот сизларга дин этиб Ўзи Нуҳга васият қилган ва сенга (эй Муҳаммад) ваҳий қилган нарсамизни ҳамда Иброҳим, Мусо ва Ийсога васият қилган нарсамизни баён қилди. «Динни барпо қилингиз ва унда тафриқага тушмангиз», деди. Мушрикларга сен уларни даъват қилган нарса оғир келди. Аллоҳ Ўзи хоҳлаган кишисини (Пайғамбарликка) танлаб олур ва У Ўзигагина илтижо этгувчи кишини ҳидоят қилур.\n(Эй одамлар, динни Аллоҳ таолодан қандай келган бўлса, шундай барпо қилингиз, унга ана шундай ҳолида амал қилингиз. Дин ҳақида турли тафриқага тушиб, ихтилоф қилмангиз.)\n(14) Улар фақат ўзларига илм келгандан кейингина, ўзаро ҳасад-адоват қилишиб тафриқага тушдилар. Агар Роббингдан (азоблашни) маълум муддатгача (қолдириш) ҳақида сўз ўтган бўлмаганида, улар орасида албатта ҳукм чиқарилган бўлур эди. Албатта, улардан кейин китобга ворис қилинганлар у ҳақида шак-шубҳададирлар.\n(Динда тафриқага тушганлари учун мазкур нобакор қавмларини аллақачон ҳалок қилиб юбориш керак эди. Аммо, Аллоҳ таолонинг олдиндан ажални белгилаб қўйганигина бу ишни тўсиб турибди. Илоҳий китоб келганда ўзаро ҳасад ва адоват ила тафриқага тушганларнинг китобига ворис қилинган яҳудий ва насоролар Қуръон тушган пайтда ҳам ўз китоблари ҳақида шак-шубҳададирлар.)\n(15) Бас, шунинг учун ҳам, ўзингга амр қилинганидек даъват қил ва мустақийм тур ва уларнинг ҳавойи нафсларига эргашма ҳамда: «Мен Аллоҳ нозил қилган ҳар бир китобга иймон келтирдим ва орангизда адолат ўрнатишга амр қилиндим. Аллоҳ бизнинг Роббимиз, сизнинг ҳам Роббингиз. Бизнинг амалларимиз ўзимиз учун, сизнинг амалларингиз ўзингиз учун. Биз билан сизнинг орамизда жанжал(га ўрин) йўқ. Аллоҳ бизларни жамлайди ва қайтиш ёлғиз Унинг Ўзигадир», деб айт.\n(Аллоҳ сенга берган динга одамларни даъват қил ва ўз даъватингда Аллоҳ сенга буюрганидек мустақим тур. Ўтган пайғамбарларнинг динида тафриқага тушган ва китобларига шак-шубҳа қилган нобакор қавмларнинг ҳавои нафсларига эргашма. Эй Пайғамбар, Аллоҳ томонидан менга сиз бандалар орангизда мутлақ адолат ила ҳукм қилишга буюрилдим. Кишиларнинг динига, жинсига, насл-насабига, мансабига, обрў-эътиборига қараб эмас, одамлигига, Аллоҳнинг бандаси эканлигига нисбатан адолат ўрнатишга буюрилдим, деб айт.)\n(16) Аллоҳ ҳақида унга ижобат қилинганидан кейин ҳам талашиб-тортишадиганларнинг ҳужжатлари Роббилари ҳузурида ботилдир, уларга ғазаб бордир ва уларга шиддатли азоб бордир.\n(Яъни, мўмин-мусулмонлар Аллоҳга ва унинг динига ижобат қилганларидан кейин, кофир ва мушрикларнинг ҳақ эканлигига ҳар қанча ҳужжат-далил келтирсалар ҳам, Аллоҳнинг наздида уларнинг ҳужжат-далиллари ботилдир.)\n(17) Аллоҳ ҳақ ила китобни ва (адолат) тарозуни нозил қилган Зотдир. Қаердан билурсан, эҳтимол соат(қиёмат) яқиндир!\n(18) У(қиёмат)га иймон келтирмайдиганлар унинг тезлашини истайдилар, иймон келтирганлар эса, ундан қўрқувчидирлар, зотан, унинг шубҳасиз ҳақ эканини билурлар. Огоҳ бўлинг! Албатта, соат(қиёмат) ҳақида шубҳа қилгувчилар йироқ залолатдадирлар.\n(19) Аллоҳ бандаларига лутфлидир. У хоҳлаган кишига ризқ берур. У зот кучлигу азийздир.\n(Яъни, бандаларнинг ким бўлишидан қатъий назар, уларга шафқат қилади, яхшилик кўрсатади, исёнларига қарамай, уларга хайру баракаларини сероб қилиб қўяди.)\n(20) Ким охират ҳосилини истаса, биз унга ҳосилини зиёда қилиб берурмиз. Ким дунё ҳосилини истаса, биз унга ўшандан берурмиз ва унга охиратда бирон насиба бўлмас.\n(Бу дунё ризқини хоҳлаб, ўшанга яраша ҳаракат қилган бандага бу дунё ризқини беради. Аммо бу дунё ризқини истаган ўша бандага охиратдан ҳеч қандай насиба қолмайди. Охират ҳосилини истаган одам эса, бу дунё ҳосилидан ҳам бошқалардан кўра яхшироқ баҳраманд бўлади. Аллоҳга иймон келтириб, Унинг шариатига амал қилганлар яхши оқибатга эришишлари турган гап.)\n(21) Ёки уларнинг диндан Аллоҳ изн бермаган нарсаларни шариат қилиб берган шерик(худо)лари борми?! Агар ажрим калимаси бўлмаганида, албатта, улар ўртасида ҳукм қилинган бўлар эди. Албатта, золим кимсалар учун аламли азоб бордир.\n(Динсиз, иймонсиз кишилар, Аллоҳнинг амрига юрмасдан, турли гуноҳ ишларни қиладилар. Гуноҳ ишларга Аллоҳ таоло изн бермагани, уларни ман қилгани жуда ҳам равшан. Аммо баъзи одамлар гуноҳ ва маъсиятларни бемолол қилмоқдалар. Уларга мазкур гуноҳ ва маъсиятларни қилишга ким изн беради? Аллоҳга шерик келтирган худоларими?! Ўша шерик худолари уларга Аллоҳ изн бермаган ишларни қилишни қонунлаштириб берганми? Агар бандаларнинг амалларига савоб ёки азоб қиёматда бўлиши ҳақидаги ажрим сўзи бўлмаганида, бандалар орасида ҳозироқ ҳукм қилиниб қўйилган бўлар эди.)\n(22) Золимларни ўзлари касб қилган нарсалари(азоби)дан қўрқувчи ўлароқ кўрасан. Ҳолбуки, у уларга тушгувчидир. Иймон келтириб, солиҳ амалларни қилувчилар эса, жаннат боғларидадир. Улар учун Роббилари ҳузурида хоҳлаган нарсалари бордир. Мана шунинг ўзи катта фазлдир.\n(23) Ана ўша, иймон келтириб, солиҳ амалларни қилган бандаларига Аллоҳ бераётган хушхабардир. (Эй Муҳаммад): «Мен сиздан бу учун ажр эмас, фақат қариндошлик меҳринигина сўрайман», деб айт. Ким яхшилик қилса, Биз унга ўша ишида яхшиликни зиёда қилурмиз. Албатта, Аллоҳ ўта мағфиратли, Шакурдир.\n(Ушбу жумла маъноси ҳақида уламоларимиз бир неча хил фикрлар айтишган. Мисол учун, Саъийд ибн Жубайр розияллоҳу анҳу «қариндошлик меҳри» иборасини Пайғамбаримиз соллаллоҳу алайҳи ва салламнинг аҳл байтлари, деб таъвил қилганлар. Ҳазрати Абдуллоҳ ибн Аббос розияллоҳу анҳу эса, Қурайш уруғлари ичидан ҳар бири турли йўллар билан Пайғамбаримиз Муҳаммад соллаллоҳу алайҳи ва салламга қариндошлик ришталари ила боғланар эди, шунинг учун бу жумлада у киши қурайшликларга, даъватлари учун улардан ажр сўрамасликлари, балки қариндошлик ҳақ-ҳурматини ўрнига қўйишини сўраётганлари ифодаланган, дейдилар. Бундан қариндошчилигимиз ҳурмати менинг ишимга қарши чиқманглар, даъватим йўлини тўсманглар, деган маъно чиқади.)\n(24) Ёки улар: «У (Муҳаммад) Аллоҳга нисбатан ёлғон тўқиди», дейдиларми?! Бас, агар Аллоҳ хоҳласа, қалбингга муҳр босур ва Аллоҳ Ўз сўзлари ила ботилни йўқ қилиб, ҳақни ҳақ қилур. Албатта, У диллардаги нарсани ўта билгувчидир.\n(25) Унинг Ўзи бандаларидан тавбани қабул қилур, гуноҳларини афв этур ва нима қилаётганингизни билур.\n(26) У зот иймон келтириб, солиҳ амаллар қилганларнинг (дуосини) ижобат қилур ва уларга Ўз фазлидан зиёда қилур. Кофирларга эса, уларга шиддатли азоб бордир.\n(27) Агар Аллоҳ бандаларига ризқни кенг қилиб қўйса, албатта, улар ер юзида ҳаддан ошиб кетурлар, лекин У Ўзи хоҳлаганига ўлчов билан туширади. Албатта, у Ўз бандаларидан ўта хабардор ва уларни ўта кўрувчидир.\n(28) У зот (одамлар) ноумид бўлганларидан кейин ёмғирни нозил қилур ва Ўз раҳматини таратур. У валий ва мақталган Зотдир.\n(29) Унинг (қудрати) оят(белги)ларидан осмонлару ернинг яратилиши ва уларда турли жониворларнинг таратиб қўйилишидир. Ва У зот, агар хоҳласа, уларни жамлашга қодирдир.\n(30) Сизга қайси бир мусийбат етса, бас, ўз қўлингиз қилган касбдандир ва У зот кўпини афв қилур.\n(Инсоннинг ўзидан ўтмаса, унга бирор мусибат етмайди. Лекин ўта меҳрибон бўлган Аллоҳ бандасини ҳар бир гуноҳи учун мусибатга дучор қилавермайди, фақат баъзиси учунгина мусибатга дучор қилади, кўпини кечириб юборади. Агар Аллоҳ таоло инсонни ҳар бир айби учун мусибатга учратадиган бўлса, инсон дарҳол ҳалокатга юз тутар эди.)\n(31) Ва сиз ер юзида қочиб қутула олмайсиз. Ҳамда сиз учун Аллоҳдан ўзга валий ҳам, нусрат бергувчи ҳам йўқ.\n(32) Денгизда тоғдек бўлиб сузиб юргувчи кемалар унинг (қудрати) оят(белги)ларидандир.\n(33) Агар У зот хоҳласа, шамолни тўхтатиб қўюр. Бас, у (кема)лар у(денгиз)нинг устида туриб қолурлар. Албатта, ана шунда ҳар бир сабр қилувчи ва шукр қилгувчи учун оят(белги)лар бордир.\n(34) Ёки у(кема)ларни аларнинг касби туфайли ҳалок қилур ва У зот кўпни афв қилур.\n(35) Ва Бизнинг оятларимиз ҳақида тортишадиганлар билсинларки, улар учун ҳеч бир қочар жой йўқдир.\n(36) Сизга берилган нарсалар дунё ҳаётининг матоҳи, холос. Аллоҳнинг ҳузуридаги яхши ва боқий нарсалар эса, иймон келтирган ва Роббиларига таваккал қилганлар учундир.\n(Ушбу берилган нарсалар хоҳ молу дунё бўлсин, нима бўлса бўлсин — ҳаммаси бу дунёнинг матоҳи, ўткинчи ҳой-ҳавас, холос. Уларнинг ҳақиқий қадр мезонида ҳеч бир оғирлиги йўқ. Ҳақиқий қадр-қийматга, боқийликка эга нарсалар бошқа томонда — охиратда, Аллоҳнинг ҳузуридадир. Аллоҳнинг ҳузуридаги ўша нарсалар, бу дунё матоҳи каби, ким бўлишидан қатъий назар ҳамма учун эмас.)\n(37) Катта гуноҳлар ва фоҳиша ишлардан четда бўладиган ва ғазабланган вақтда кечириб юборадиганлар учундир.\n(38) Роббиларига ижобат қилган, намозни тўкис адо этган, ишлари ўзаро шууро ила бўлган ва уларга ризқ қилиб берган нарсаларимиздан инфоқ қиладиганлар учундир.\n(39) Ўзларига тажовузкорлик етганда нусрат қозонадиганлар учундир.\n(40) Ўмонликнинг жазоси ўз мислидек ёмонликдир. Ким афв этиб ислоҳ қилса, унинг ажри Аллоҳнинг зиммасидадир. Албатта, У зот золимларни севмас.\n(41) Албатта, ким ўзига бўлган зулмдан кейин нусрат қозонса, бас, ундайларни (айблашга) ҳеч йўл йўқ.\n(42) Фақатгина, одамларга зулм қиладиган ва ер юзида ноҳақ тажовузкорлик қиладиганларни (айблашга) йўл бордир. Ана ўшаларга аламли азоб бордир.\n(43) Шубҳасиз, ким сабр қилиб, кечирса, албатта, бу мардлик ишларидандир.\n(Яна тавозуъ ила иш кўришга даъват. Яна сабр қилишга даъват. Яна кечиримли бўлишга даъват. Яхшилар сифати бўлган ушбу сифатларга такрор-такрор даъват бежиз эмас. Аввало, бу ишларни амалга ошириш осон эмас. Қолаверса, яхши сифатларга қанча тарғиб қилинса, шунча оз.)\n(44) Аллоҳ кимни залолатга кетказса, бас, унга У зотдан ўзга ҳеч бир валий бўлмас. Золимларни кўрурсанки, азобни кўрган чоғларида: «(Ортга) қайтишга ҳеч бир йўл бормикан?» – дерлар.\n(45) Сен уларни у(дўзах)га кўндаланг қилинаётганларида хору зор ва қўрққан ҳолларида кўз қири билан назар солаётганларини кўрурсан. Иймон келтирганлар: «Албатта, зиёнкорлар қиёмат куни ўзларига ва аҳли аёлларига зиён қилганлардир», дерлар. Огоҳ бўлингким, албатта, золимлар доимий азобдадирлар.\n(Ҳа, кофир, золим ва осийлар дўзахга тўғри қарай олмайдилар. Балки, фақат кўз қирлари билан назар соладилар. Уларнинг бу дунёдаги гердайишларидан, шаҳдамликларидан асар ҳам қолмайди. Бирор нарсани гапира олмай қоладилар. Охиратда эркин гапира оладиганлар мўминлардир.)\n(47) Қайтариб бўлмайдиган кун Аллоҳ томонидан келмай туриб, Роббингизга ижобат қилинг! Ўша куни сизга паноҳгоҳ топилмас ва сизга (тушган азобни) инкор қилгувчи топилмас.\n(48) Агар улар юз ўгирсалар, бас, биз сени уларга қўриқчи қилиб юборганимиз йўқ. Сенинг зиммангда фақат (ваҳийни) етказиш бор, холос. Албатта, биз инсонга Ўзимиздан раҳмат тоттирган чоғимизда у ундан қувонур ва агар уларга ўз қўллари тақдим этган нарса туфайли ёмонлик етса, бас, албатта, инсон куфрони неъмат қилур.\n(Яхшилик етганда ҳаддан ошганидек, ёмонлик етганда ҳам ўзини тўғри тута ололмайди, куфрони неъмат қилади. Аслида эса, яхшилик етса, инсон шукр қилиб, ёмонлик етса, сабр этиши лозим. Унга нимаики етса, Аллоҳдандир.)\n(50) Ёки уларни жуфтлаб — ўғил-қиз қилиб берур ва хоҳлаган кишисини туғмас қилур. Албатта, У зот ўта билгувчи ва ўта қодирдир.\n(Инсонга ҳамма нарсани фақат Аллоҳ таоло беришининг ёрқин намунаси фарзанд масаласида кўринади. Айни шу масалада инсон ўзининг ожизлигини ҳис этади. Ўз хоҳишига кўра бирон нарсани бор қила олмаслигини, Аллоҳ таолонинг мадади ва иноятига муҳтож бўлиб туришини англаб етади.)\n(51) Аллоҳнинг башар билан гаплашмоғи бўлмаган, магар ваҳий орқали, ёки парда ортидан ёхуд элчи юборади ва ул У зотнинг изни ила хоҳлаган нарсасини ваҳий қилур. Албатта, У зот ўта олий ва ўта ҳикматлидир.\n(Инсон зоти учун Аллоҳ Таоло билан бевосита гаплашиш муяссар бўладиган нарса эмас. Аллоҳ билан башар орасидаги алоқа бовосита бўлур. Воситанинг бир тарафида инсонлар орасидан танлаб олинган энг етук зотлар, пайғамбарлар алайҳимуссаломлар турур. Яъни, ўша воситали гаплашишга ҳам ҳар бир инсон қодир эмас. Энди, одамлар орасидан танлаб олинган пайғамбарлар ҳам баробар эмаслар, осмондаги нур сочиб турган юлдузлар ҳажм ва нур жиҳатидан хилма-хил бўлганларидек улар ҳам хилма-хилдирлар.)\n(52) Ана шунга ўхшаш, Биз сенга Ўз амримиздан бир руҳни ваҳий қилдик. Сен китоб нималигини ҳам, иймон нималигини ҳам идрок қилмас эдинг. Лекин, Биз уни бир нур қилдикки, у билан бандаларимиздан кимни хоҳласак ҳидоят қилурмиз. Албатта, сен тўғри йўлга ҳидоят қилурсан.\n(Аллоҳ Таоло бу ояти каримада Қуръони Каримни, Муҳаммад соллаллоҳу алайҳи ва салламга ваҳий орқали юборган сўнгги китобини руҳ-жон, деб атамоқда. Қуръони Карим инсоният учун маънавий руҳдир.)\n(53) Осмонлардаги нарсалар ва ердаги нарсалар Уники бўлган Аллоҳнинг йўлига (ҳидоят қилурсан). Огоҳ бўлингким, барча ишлар Аллоҳгагина қайтур.\n(Сен Аллоҳнинг китоби ваҳийлари ила Аллоҳнинг бандаларини, Аллоҳнинг тўғри йўлига ҳидоят қилурсан.)


Номаълум учар жисмлар борми? – Mulohaza.uz\nКейинги пайтларда НУЖ – номаълум учувчи жисмнинг теварагида ғаройиб ҳолатлар бўляпти. Етакчи давлатларнинг ҳукуматлари бирин-кетин уфологик архивларидаги сирларини фош этишмоқда. Аввалига АҚШ 1947 йили Нью-Мехикода НУЖнинг фалокатга учраганлиги ҳақидаги маълумотларни эълон қилди.\nЯХШИСИ УНИ КЎРГАН ОДАМ ЧЕТРОҚҚА ЎТГАНИ АФЗАЛ ЭКАН.\nЎшанда гўёки уч нафар келгинди ҳам ҳалок бўлган эмиш. Ундан кейин эса, Буюк Британияда НУЖлар кузатилганлиги ва мулоқотлар олиб борилганига гувоҳлик берувчи сирли файлларга эркин кириш имконини яратиб берди.\nҲукуматларнинг бундай фаолликларининг сабаблари нима? Бу ҳақда Россия географик жамиятининг уфологик комиссияси раиси Михаил Герштейн билан бўлган мулоқотда бир мунча аниқликлар киритилди.\n– Биз нима билан шуғулланаяпмиз? Ёки учар ликопчалар ҳақидаги шов-шувларга қайтяпмизми?\n-Ўйлашимча, анча пайтдан бери йиғилиб қолган ҳужжатларнинг сирларини очишнинг вақти келди. Бизда булар ҳақида жуда кўп архив ҳужжатлари бор бўлиб, албатта, буларни кўпчиликка етказишимиз керак. Боиси Рассияда ҳам НУЖларни қадимдан бошлаб кузатишган. «Осмондан тушган»лар ҳақидаги эслатмалар кўҳна қўлёзмаларда, ХVIII асрлардаги нашрларда, ХIХ ва ХХ асрларда чоп этилган газеталарда хабар қайд этилган. НУЖлар бизнинг давримизда ҳам осмонимизни тарк этган эмас. Брежнев раҳбарлик қилган даврда НУЖлар устидаги тадқиқотлар Фанлар Академияси ва Мудофаа вазирлигининг ҳамкорлик дастури асосида ташкил қилинган. Шуни алоҳида таъкидлайманки, давлат уфологик комиссиясининг фаолияти ҳукумат миқёсида қўллаб-қувватлаб келинган.\n– Бунинг натижаси ҳақида нима дея оласиз? Америкаликларда ҳар ҳолда учта келгиндининг жасади бор экан. Бизда қандай далиллар бор?\n– Америкаликларда ҳеч қандай келгиндининг жасади йўқ. Нью-Мехико яқинидаги Розуэлло ҳудудига СССРдаги ядро синовларини кузатиб борадиган ҳарбий-фазовий ускуна қулаб тушган. Гўёки келгиндиларнинг жасадлари ёриб кўрилганлиги ҳақидаги фильм ўша воқеадан анча кейин пайдо бўлганди. Унда ҳайвоннинг ичак – чавоқлари тиқиб солиб қўйилган манекен тасвирга туширилган эди. Бу фильмнинг мутлақо сохта эканлиги ҳақида унинг муаллифи кейинроқ иқрор бўлган. Унинг бундай шов-шув кўтаришдан мақсади эса, асосан, маблағ жамғариб, олиш бўлган экан. НУЖлар ҳалокатига оид бу ва бундан ташқари, яна ўнлаб маълумотларни уфология ҳодисалари қаторидан батамом чиқариб юбориш мумкин.\nУшбу мавзуга оид бир мисолни келтираман. Петрозаводскдаги катта шов-шувларга сабаб бўлган, аниқроғи, шаҳар аҳолиси 1977 йилнинг сентябрь ойида осмон узра ярақлаган улкан сирли оловни кузатишган эди. Бу ҳодиса текшириб кўрилганида, Ернинг сунъий йўлдошига фазовий кема учирилган бўлиб чиққан. Умуман, ростини айтсам, НУЖлар ҳақидаги 95 фоиз маълумотлар ғирт ёлғон эканлиги фош этилган. Кейинги пайтларда ҳар нималарни НУЖлар, деб ҳисоблашаяпти. Айтайлик, Санкт-Петербург яқинида самолётлар қўнадиган янги трасса ишга туширилди. Самолётлар «Пулково»га қўнадиган пайтда улкан олов каби ёруғлик пайдо бўлиб, бурилаётган пайтда бир зумда ғойиб бўлиб қолади. Ана шундай лаҳзаларга кўзи тушган одамлар ҳайратга тушишиб, «Ана НУЖлар!» дейишади.\n– Сиз менинг ўзга сайёраликлар ҳақидаги охирги ишончимни ҳам йўққа чиқаряпсиз…\n– Сира ташвиш чекманг, бизда бу борада жуда ишончли далилларга эга воқеалар етарлича бор. Мисол учун, шўро даврида фаолият олиб борган уфолог Феликс Зигель 1978 йилнинг 8 августида Эстония осмонида НУЖларни кузатган. Ғайриоддий ҳодисалар тадқиқотчиси Валентин Фоменко ўтган асрнинг 50-йилларида бир неча километр масофани эгаллаган улкан НУЖни кўрган. У бу ҳодисадан ҳайратга тушган ва ушбу ҳодисага гувоҳ бўлган одамлар билан суҳбатлашиб, бирма-бир сўраб-суриштирган, воқеанинг ҳақиқатда бўлганлигини тасдиқлаган. Ҳисоб-китоб қилиб кўрган Фоменко номаълум жисмнинг баландлиги ва узунлигини аниқлай олган.\n– НУЖларга дуч келган одамларга бирор тавсия ишлаб чиқилганми? Дейлик, бирорта одам номаълум жисмни кўриб қолса, нима қилиши керак, яшириниши зарурми, ёки уларни қарши олиши керакми?\n– Агар НУЖ жуда яқин бўлса, киши ўзини ҳудди катта итни кўриб қолгандек тутиши керак. Токи, ўша жисмнинг эътиборини ўзига тортмаслик, қўлни силтамаслик, умуман, унинг жаҳлини чиқармаслик керак. Яхшиси, имкони борича яқин атрофга яширинишга ҳаракат қилиш лозим. Ахир, бу жисмнинг эътиборини жалб қилиш қандай хотима билан тугаши маълум эмас. Шундай воқеалар бўлганки, номаълум жисм билан тўқнашган баъзи одамларнинг оёқ-қўллари ҳаракатсиз бўлиб қолган, айримларининг танаси куйиб кетган. Албатта, бундай ғайриоддий ҳодисага дуч келган одам бу воқеанинг қачон ва қаерда бўлганлигини эслаб қолишса фойдали бўларди.\n– Келгиндилар ҳар доим ҳам одамларга нисбатан душманларча муносабатда бўлишадими?\n– Мулоқотлар турлича бўлади. Яъни, НУЖлар номаълум равишда бизга таҳдид солган пайтлар ҳам бўлган. Шунинг учун бу борада таваккал қилиш тўғри келмайди. Келгиндиларнинг Еримизга келишининг асл сабаблари ҳақида фақат таҳмин қилишимиз мумкин, холос. Таҳминларимиз равшан бўлиши учун бу борада аниқ мақсадга эришмоғимиз керак. Уларнинг ўзларини тутишлари бизнинг куррамиз одатлари мантиғига сира мос келмайди. Қолаверса, номаълум жисмлар биз томонга нима мақсад билан учиб келишаётганини англаб етишимизнинг имкони ҳам умуман йўқ.\n«АиФ» дан Ф.МИРЗАОЛИМОВА таржимаси.\nКўрилган : 656


Электр энергияси тарифлари 7 фоизга оширилади – Газета.uz\n15 июлдан Ўзбекистонда электр энергияси учун тарифлар оширилади.\n1 июл 2017, 11:17 Иқтисодиёт\n«Газета.uz» 5 382\n2 июл 2017, 05:46\nИлтимос нархларни туширинглар! Сизларга караб картошканинг нархи яна ошади. Бу иктисодиётнинг эластиклик конуни. Кандай килиб ёкилги энергетика ресурслари нархлари ошгган шу хакидаям ёзилса тугри буларди. Нима учун европа ёки осиё давлатларида бундай харажатлар секин узгарадию. Бизда 9 ойда 7 % узгаради? Иктисодчилар бу найрангни тушуниб жим утирганига хайронмиз. Мажбурий ижро пулни тушириб берса. Агар узбекэнерго халкимиздан 1 кват энергияни 100 сумга сотиб оламиз деб нарх куйилса хар бир хонадон солничный батарея куйиб уй томларига шу энергияни етказиб берарди. Керак эмас бу каби монополистик кайфият. Европадан урганиш керак шу тизим мавжуд.\nБанк соҳасида 760 минг долларлик талон-тарожликлар фош этилди


«Ўзбекистон журналистикаси энциклопедияси» нашрга тайёрланмоқда\nУнда Мирзо Улуғбек номидаги Ўзбекистон Миллий университети Журналистика факультети профессор-ўқитувчилари ҳам фаоллик кўрсатишмоқда.\nОна тилимизда журналистикага оид ҳамда дахлдор қанча сўз ва атама бор?\nФаолияти айнан журналистика билан боғлиқ бўлган қанча давлат ва жамоат арбоблари, атоқли олимлар, шоир-у ёзувчилар бор?\nАйтайлик, республикамиз тарихида ёрқин из қолдирган атоқли давлат ва жамоат арбоби Шароф Рашидов фаолияти кўп йиллар газеталар таҳририятларида ўтган, бундан ташқари умри бўйи қўлидан қалами тушмай қанчадан-қанча публицистик асарлар ёзган. Буюк адиб Абдулла Қодирийдан тортиб Абдулла Ориповгача ва бошқа юзлаб адабиётимиз намоёндалари ҳам асосан ОАВда фаолият кўрсатишгани ҳамда кўплаб мақолалар ёзишгани, телекўрсатувлар, радиоэшиттиришлар тайёрлаганлари яхши маълум.\nМаънавиятимиз асл дурдоналари ҳисобланмиш юзлаб тарихий, илмий-оммабоп асарлар ва уларнинг муаллифлари ҳақида ҳам сўз юритганда уларни журналистикадан айро ҳолда тасаввур эта олмаймиз.\nБугун Ўзбекистон журналистика ва оммавий коммуникациялар университетида “Ўзбекистон журналистикаси энциклопедияси”ни нашрга тайёрлашга бағишланган давра суҳбатида соҳа мутахассислари ўзаро фикрлашдилар. Университет ректори Шерзодхон Қудратхўжаев Ўзбекистон Республикаси Президентининг 2018 йил 24 майдаги «Ўзбекистон журналистика ва оммавий коммуникациялар университетини ташкил этиш тўғрисида»ги қарорида белгиланган вазифалар ва уларнинг ижросини таъминлаш юзасидан амалга оширилаётган кенг кўламли ишлар ҳақида сўз юритар экан, миллий журналистикамиз тарихида илк бора нашрга тайёрланаётган мазкур энциклопедия ҳар томонлама мукаммал бўлиши лозимлигини алоҳида таъкидлади.\nМамлакатимизда энциклопедия яратиш бўйича етакчи мутахассислардан бири, таниқли олим Нурислом Тўхлиев бу улкан ишни муваффақиятли амалга ошириш борасида қимматли фикрларини ўртоқлашди.\nАлишер Навоий номидаги Тошкент давлат Ўзбек тили ва адабиёти университети ректори Шуҳрат Сирожиддинов мазкур энциклопедияни нашрга тайёрлашда тарихий манбалардан унумли фойдаланиш, ҳар бир маълумот ўта аниқ ва асосли бўлиши лозимлигини таъкидлади.\nМирзо Улуғбек номидаги Ўзбекистон Миллий университети Журналистика факультети профессор-ўқитувчиларидан Тўлқин Эшбек, Қудрат Эрназаров, Мухтор Худойқулов, Зоир Тоҳиров, Маҳлиё Мирсоатова, адабиётшунос-олим Шуҳрат Ризаев, «Халқ сўзи» газетаси Бош муҳаррири Шуҳрат Жабборов, «Ўзбекистон адабиёти ва санъати» газетаси Бош муҳаррири ўринбосари Бахтиёр Ҳайдаров, публицист-олим Сайди Умиров ва бошқа соҳа мутахассислари мазкур энциклопедияни мукаммал бир тарзда яратиш борасидаги ўз таклиф ва мулоҳазаларини баён этдилар.


Питер Хюистра: "Ҳакам яққол пенальтини бермаганидан ҳайрон бўлгандим" - Zamin.uz\n"Навбаҳор" билан сафардаги ўйинглари ҳамиша қийин бўлади. Айниқса бундай ҳиссиётлар остида тўп тепиш янада завқлидир. Майдон ҳолати бироз ёмон бўлгани учун ўз ўйинимизни кўрсата олмадик. Биринчи бўлимни яхши ўтказдик. Майдонга мослашишга мажбур эдик. Айрим футболчиларнинг позициясини ўзгартиришга ҳам тўғри келди. Бу ўз самарасини берди. "Навбаҳор" футболчилари ҳисобда ортда бораётганига қарамасдан охиригача курашишди.\nЛекин иккинчи бўлимда мухлислар мадади билан мезбонлар ўйинни кучайтириб, ҳисобни тенглаштиришди. Ҳакамнинг яққол пенальтини бермаганидан ҳайрон бўлгандим, барибир, VAR ёрдамида пенальти белгиланди. Ўзбекистондаги фаолиятим давомида иккинчи марта Наманганда ғалаба қозондик. Эндиликда эътиборимизни ОЧЛга қаратамиз. Бизни уч ҳафтадан камроқ бўлган муддатда олтита оғир ўйин кутмоқда",- дейди Питер Хюитстра.\n- Чиндан ҳам кўплаб хатоларга йўл қўйдик. Буни мен майдон билан боғлаган бўлар эдим. Майдон чими нотекис ўсгани учун футболчиларим айрим вазиятларда тўпни қабул қилиб олиш ва узатишда хатоларга йўл қўйишди. Умуман олганда эса, шогирдларим бугун ёмон тўп суришмади. Хатоларни эса майдон сифатининг яхши эмаслиги билан изоҳлайман.\n- Мен бунга азалдан қарши бўлиб келганман. Лекин бизга қарши ўйнайдиган жамоалар кўпинча шундай услубни қўллашади. Футболчиларнинг вақт чўзишга интилишларини ўзим ҳам ёқтирмайман. Бундай нарсаларга қаршиман. “Замин” янгиликларини “Twitter”да кузатиб боринг\n28-01-2021, 19:05, Спорт\n1-10-2020, 09:30, Спорт\n7-04-2019, 11:13, Спорт\nЯнгиликлар » Спорт » Питер Хюистра: "Ҳакам яққол пенальтини бермаганидан ҳайрон бўлгандим"


Олимлар тузнинг янги хавфли хусусиятини аниқладилар — Sof.uz\n26.02.2019 13:53 Илм-фан\nМюнхен Техника университети (Германия) олимлари атопик дерматит - сурункали аллергик касаллигига чалинган беморларнинг тери намуналарини таҳлил қилишди. Таҳлил натижасида терининг касалланган қисмларида натрий даражаси нормадан 30 баробар юқори эканлигини аниқлашди.\nМутахасссисларнинг таъкидига кўра, натрий хлориди T-ҳужайраларни интерлейкин-4 (IL-4) ва интерлейкин-13 (IL-13) оқсилларини юқори миқдорда ишлаб чиқишга мажбурлайди. Ушбу боғланишлар инсон организмида муҳим ўрин тутади, бироқ, ҳаддан ортиқ миқдор тери яллиғланиши касалликларини тез суръатда ривожланишига олиб келиши мумкин.\nҚайд этилишича, T-ҳужайраларига натрий хлорид таъсир ўтказиши тўхтатилишидан сўнг аллергик реакциялар сезиларли равишда пасаяди.\nОлимлар одам организми туз\n20.09.2019 19:09 5607\n19.09.2019 17:45 3995\n19.09.2019 19:25 2218\n20.09.2019 19:32 2132\n19.09.2019 16:24 1925\n18.09.2019 20:43 1797\n5.09.2019 23:01 2 Жаҳон


МУФТИЙ ҲАЗРАТЛАРИ ЖУМА НАМОЗИГА ПОЙТАХТДАГИ МИНОР МАСЖИДИГА ТАШРИФ БУЮРАДИЛАР\n06/01/2022 19:35 570\nМУФТИЙ ҲАЗРАТЛАРИ ЖУМА НАМОЗИГА ПОЙТАХТДАГИ “МИНОР” МАСЖИДИГА ТАШРИФ БУЮРАДИЛАР\nШу йил 7 январь куни Ўзбекистон мусулмонлари идораси раиси, муфтий Нуриддин домла ҳазратлари жума намозини мўмин-мусулмонлар билан бирга адо этиш учун Тошкент шаҳрида жойлашган “Минор” жоме масжидига ташриф буюрадилар.\nМаълумот учун, Минор – Ўзбекистон пойтахти азим Тошкентдаги масжид. Анҳор бўйида жойлашган мазкур жоме йилдан-йилга ободонлашиб бораётган соҳил ҳуснига янги чирой бағишлаб турибди. Масжид биноси анъанавий Шарқ ва ўзбек меъморчилиги усулида қурилган: масжиднинг бош биноси – кенг хонақоҳ, иккита пештоқ, баландлиги 38 метр бўлган иккита минора қад кўтарган.\nМасжид ҳовлисининг икки томонида миллий ёғоч ўймакорлиги услубларида безатилган устунли айвонлар бунёд этилган. Масжид интерьери нақш услубида безатилган, меҳроби Қуръони карим оятлари билан зийнатланган.\nМуфтий ҳазратлари ташрифлари ва жума суҳбатларини сайт ва ижтимоий тармоқдаги саҳифаларимизда кузатиб боринг.


Зумрад ва Қиммат | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариЗумрад ва Қиммат\nБир замонда катта бир сой бўйида кичкина бир уй бўлар экан. Бу уйда чол, унинг Зумрад деган қизи, ўгай она ва унинг Қиммат деган арзанда қизи турар эканлар. Кампирнинг Зумрадни кўргани кўзи, отгани ўқи йўқ экан. У ҳадеб қизни уриб, қарғаб, эртадан кечгача ишлатаркан, бечорага бирпас ҳам тинчлик бермас экан.\nЗумрад чиройли, одобли, мулойим, ақлли қиз экан. Уни бир кўрган киши яна кўрсам деб орзу қилар экан. Хуллас, у жуда ажойиб қиз экан. Қиммат эса ишёқмас, инжиқ ва димоғдор экан. Унинг бутун куни уриш-жанжал ва тўполон билан ўтар экан.\nЗумрад эрта билан барвақт кўзасини кўтариб, сой ёқалаб булоқ бошига бораркан, йўлда учраган лола гуллар бошларини эгиб, унга салом берарканлар. Зумрад майсалар устида ўтириб дам олганида гуллар уни олқишлар, булбуллар қувониб унга ҳикоялар айтиб берарканлар.\nАммо худди шу гуллар кампирнинг арзандасини севмас, уни эркаламас эканлар, чунки бу қиз уларни юлиб ташлар, хушбўй гулларни ҳидсиз деб тепкилар экан. Шунинг учун ҳам улар Қиммат келар бўлса, қовоқларини солиб, юмилиб қоларканлар.\nБуларнинг ҳаммаси ёвуз кампирнинг ғазабини келтирар экан. Кампир эса, буни Зумраддан кўраркан.\nБир кун кампир Зумрадни ёмонлаб, чолга дўқ урибди:\n— Қизинг беодоб, ишёқмас, уни ҳайдаб юбор! Бўлмаса сен билан бир нафас ҳам бирга турмайман!\nЧол нима қиларини билмай қолибди. Ахири кампир:\n— Қизингни ўрмонга обориб адаштириб кел! У билан бирга турмайман! — дебди.\nЧол қизини адаштириб келиш учун тоғ-тошларни кезиб, бир ўрмонга борибди. Ота-бола ўрмон ичида узоқ юришибди. Ахири қуюқ сояли бир жойга бориб тўхташибди. Кейин чол ўтин кесгани кетибди. Зумрад ёлғиз қолибди.\nШу пайтда бирдан шамол турибди. Чол эса ўрмондаги бир катта дарахтга болтасини осибди-да, унга оғирроқ тош боғлаб, қаттиқ итариб юборибди. Болта у ёқдан бу ёққа урилиб тўқиллайверибди.\nШамол жуда кучайибди. Болта шамол кучи билан узоқ вақт дарахтга урилиб “тўқ-тўқ” қилиб товуш чиқарибди.\nЗумрад “Отам ўтин кесаётибди”, деб ўйлаб, отасини анчагача кутибди. Кеч бўлибди, отасидан дарак бўлмабди. Шамол тўхтабди. Қиз ўрмондаги чучмомаларни териб юриб, бехосдан болта осилган дарахт тагига бориб қолибди. Қараса, отаси йўқ эмиш.\n— Вой шўрим қурсин! Вой, отажон?! — деб уввос солиб йиғлаб, тўрт томонга югурибди. Ҳеч кимдан дарак бўлмабди, қиз адашиб қолибди. Ўрмон унга яна ҳам ваҳимали бўлиб кўринибди. Қиз қаёққа боришини билмай, ахири кичик бир сўқмоқдан чопиб кетаверибди.\nЗумрад узоқ йўл босибди. Қоронғида гуллар унинг йўлини ёритибди. Кетатуриб бир вақт қараса, узоқда милтиллаган чироқ кўринибди, итнинг ҳуригани эшитилибди. Қиз ўша томонга қараб юраверибди. Тезда кичик бир уйга етибди. Уйнинг деразасидан қараса, бир кампир ўтирган эмиш. Қиз севиниб, кампир олдига кирибди, бошидан кечирган воқеаларни кампирга бирма-бир айтиб берибди.\nУйга шундай чиройли қизчанинг келганини кўрган кампир жуда қувонибди. Бу кампир ўрмонда яшайдиган сеҳргар кампир экан. Кампир қизнинг йиғлаганини кўриб:\n— Кўп хафа бўлма, қизим, сенга ёрдам бераман, — деб қизни овутибди. Қиз ҳам унга:\n— Раҳмат! Мен сизни онамдек кўраман. Буюрган ишингизни жоним билан қиламан, — деб жавоб берибди.\nШу чоқ кампирнинг уйи тепасига жуда кўп қушлар йиғилибди, улар қизчани мақтаб, сайрашибди. Қушлар тилини билган сеҳргар кампир яна ҳам қувонибди. Хосиятли қизга дунёда топилмайдиган расмли китоб ва қўғирчоқлар бериб:\n— Оппоқ қизим, ширин қизим! Дўмбоғим, мунчоғим! — деб қизнинг бошини силаб эркалабди.\nУлар узоқ вақт бирга туришибди. Кампир қизчани яхшилаб парвариш қилибди. Зумрад озода қиз бўлгани учун уйни супуриб-сидириб, ойналарни артиб-суртиб, ҳамма ёқни чиннидай қилиб қўяр экан. Буни кўриб кампир яна ҳам қувонар экан.\nБир кун кампир қизга ош қилиб бермоқчи бўлиб:\n— Томдан ўтин олиб туш, қизим, — дебди. Қиз дик этиб ўрнидан туриб:\n— Хўп бўлади, онажон, — деб дарров томга чиқибди.\nТом баланд экан, ундан ҳамма ёқ кўринар экан. Қиз атрофга қараб туриб, бирдан ўз уйининг томини кўриб қолибди. Юраги орзиқиб йиғлаб юборибди. Буни эшитган кампир:\n— Нега йиғлайсан, жон қизим? — деб сўраган экан. Қиз:\n— Кўзимга уйимиз кўринди, отамни соғиндим, — дебди.\nКампир уни алдаб-сулдаб юпатибди, икковлари овқат пишириб ейишибди.\nЭрта билан кампир қизга:\n— Нарсаларингни йиғиштир, қизим! — дебди.\nҚиз қўғирчоқларини йиғиштирибди. Кампир қизга:\n— Томда қизил ва оқ сандиқ бор, оқ сандиқни қолдириб, қизил сандиқни олиб туш! — дебди-ю ўрмонга кириб кетибди. Бир вақтдан кейин ўрмондан саман от қўшилган бир арава етаклаб чиқиб, қизни аравага ўтқазибди.\n— Қизил сандиқни уйга боргандан кейин оч! — деб кампир қизга бир калит берибди.\nҚиз кампир билан қайта-қайта хайрлашиб йўлга чиқибди. Бир зумда арава қизнинг уйи олдида ҳозир бўлибди. Шу пайтда уй эшиги олдида чол ўз қизини соғиниб, унинг дардида йиғлаб ўтирган экан. Қиз меҳрибон отасини кўриши билан:\n— Салом, отажон! — деб отасининг бағрига ташланибди.\nЧол бениҳоят хурсанд бўлганидан анчагача кўз ёшларини тўхтатолмабди. Ахири йиғидан тўхтаб, қизига:\n— Оппоғим, мени кечир, — дебди.\nУлар уйга киришибди. Қизнинг келгани ҳаммага маълум бўлибди. Қўни-қўшнилар йиғилишибди. Қиз қизил сандиқни очиши билан ҳамма ҳайрон қолибди: қизил сандиқ асл моллар билан лиқ тўла экан. Мол шунча кўп, шу қадар ажойиб эмишки, Зумраднинг бутун умрига етиб ортар эмиш.\nБу нарса ўгай онани оғир ташвишга солибди.\nУ чолга қизи Қимматни ҳам тезда ўрмонга олиб бориб адаштириб келишни буюрибди. Чол “Хўп” деб, Қимматни дарров ўрмонга адаштириб келибди.\nКеч кирганда Қиммат, худди Зумрадга ўхшаб, болта осилган дарахт тагига бориб қолибди. Адашганини сезибди. Ҳўнг-ҳўнг йиғласа ҳам, лекин уни овутадиган одам топилмабди. Фақат унинг рўпарасида бойқушлар ўтириб олиб, қоронғи, ваҳимали ўрмонлар ҳақида сайрармиш. Бу куйлар Қимматни ваҳимага солибди. У қўрқиб ўрмондан қоча бошлабди. Қоронғи тушган пайтда сеҳргар кампирнинг уйига кириб борибди. Кампир уни яхши кутиб олибди, овутибди, меҳмон қилибди. Сўнгра қизга қараб:\n— Хафа бўлма, қизим, ўзим ёрдам бераман, — дебди.\nАммо Қиммат кампирга яхши сўзлар топиб айтолмабди, чунки онаси унга яхши сўзлар ўргатмаган экан. Кампир уни севмабди, яхши эртаклар ҳам айтиб бермабди, дунёда топилмайдиган суратли китоблар ва қўғирчоқлар ҳам бермабди.\nҚиммат эртадан қора кечгача ялқовланиб ўтираверар экан. Уйни йиғиштириб, супурмас экан.\nБир кун кампир ўрмондан қайтиб келиб, унга:\n— Томдан ўтин олиб туш, қизим! — деган экан, қиз:\n— Ўзингиз олиб тушинг, малайингиз йўқ! — дебди.\nКампир жудаям хафа бўлибди, шунга қарамай қизни алдаб-сулдаб томга чиқарибди. Лекин қиз ўтин олиб тушиш ўрнига том бошида чинқириб йиғлайверибди. Кампир буни эшитиб:\n— Нега йиғлайсан, қизим? —деб сўраган экан, Қиммат ер тепиниб:\n— Уйимни кўрдим, кетаман, — деб яна ҳўнграбди.\nСеҳргар кампир қизга:\n— Жуда яхши, томдаги сандиқни олиб туш, — дебди.\nҚиммат сандиқни олиб тушибди. Кейин кампир қизга бир калит узата туриб:\n— Мана калит, сандиқни уйингга борганингда очасан, — дебди.\nҚиз ўша онда йиғисини ҳам унутиб, оқ сандиқни орқалаб жўнабди. Сеҳргар кампир унга арава ҳам бермабди, қиз оғир сандиқни кўтарганича уйига пиёда келибди.\nҚизнинг келишини даставвал олапар ит сезибди. У Қимматнинг онаси олдига бориб:\n— Вов, вов, вов, — деган экан, кампир қулоқ солмабди, ит яна вовуллаб:\n— Опам келаётирлар, орқалаганлари оқ сандиқ, илон билан лиқ тўлиқ, — дебди.\nКампир ғазабланиб, ўқлоғи билан итни уриб, оёғини синдирибди.\n— Менинг ақлли қизим қимматли моллар келтиради, — дебди у.\nҚизининг келганини кўриб кампир ўзида йўқ севинибди. Қўни-қўшнилар йиғилибди, сандиқни очмоқчи бўлишибди.\nШунда кампир билан қизи иккиси: “Йўқ, очманглар!” деб ўзларини сандиқ устига ташлабдилар. Кейин икки қулоғидан кўтариб уйга олиб кирибдилар.\nЯрим кеча пайти экан, кампир билан қиз эшик-еликни ёпиб, сандиқни очишибди-ю бирданига “Войдод, қутқаринглар!”, “Аждар!”, “Войдод!” деб бақиришибди…\nСандиқда каттакон иккита аждар ётган экан. Қоқвош кампир билан унинг уришқоқ қизи додлашиб, уйни гир-гир айланишибди, қўрққанларидан қулфланган эшикни очишолмабди.\nИкки аждар кампир билан қизни ютиб, дарчадан чиқиб кетибди.\n“Дод, вой!” деган овозни эшитган қўни-қўшнилар эшикни бузиб ичкари кирибдилар. Қарасалар, ҳеч ким йўқ эмиш. Уйда ёвуз кампирни ҳам, унинг уришқоқ қизини ҳам тополмабдилар.\nШундан сўнг оқ кўнгил Зумрад билан ота иккиси тинчгина яшаб, мурод-мақсадларига етибдилар.\n← Аввалги Аввалги Кенжа ботир\nКейинги → Кейинги: Маҳмуд Бўрон. Ғиждувонча усул (ҳажвия)


Инсофсизлик билан эгалланган доменни қандай олиб қўйиш мумкин: ҳуқуқшунос маслаҳати | «ESTE» АДВОКАТЛИК ФИРМАСИ – ҲУҚУҚ ОЛАМИДА КОМПАСИНГИЗ\nИнсофсизлик билан эгалланган доменни қандай олиб қўйиш мумкин: ҳуқуқшунос маслаҳати\nТасаввур қилинг, сиз хусусий шифохона муассиси сифатида махсус веб-сайт яратмоқчисиз. Масалан, www.doctor.uz. Ёки “uz” домен зонасида ўз сайтига эга бўлмаган машхур бренднинг Ўзбекистондаги вакилисиз. Мисол учун, “Puma”.\nТегишли номларни браузерга киритиб, бундай сайтлар мавжуд эмаслигига амин бўласиз. Лекин хурсандчилигингиз узоққа чўзилмайди. Аниқланишича, сизга зарур бўлган домен (сайтнинг манзили) кўп йиллар аввал ўзга бир шахснинг номига расмийлаштирилган, бироқ бугунга қадар сайт яратилмаган. Энг қизиғи, ушбу шахснинг номида яна ўнлаб ва юзлаб бошқа доменлар мавжуд.\nТабриклаймиз, сиз “киберсквоттинг” деб номланган ҳодиса билан тўқнашдингиз. Киберсквоттинг деганда фойда ёки бошқа манфаатларга эга бўлиш мақсадида учинчи шахсларнинг ҳуқуқларини бузиш орқали домен номларини рўйхатдан ўтказиш тушунилади. Бунга ўхшаган бошқа бир тушунча “домен греббинг” ҳисобланади. Бу кўплаб доменларни атайин расмийлаштириб олиб, бир неча баробар қиммат нархга сотиш ёки рақобатчиларга тўсқинлиқ қилишдир.\nКиберсквоттинг ва домен греббинг асосан қуйидагича амалга оширилади: бозорни таҳлил қилиш, муайян номларнинг келажакдаги қийматини олдиндан аниқлаш, ушбу номларни ўзига расмийлаштириб олиш, кейин эса уларга қизиқиш билдирган ёки уларни сотиб олишга мажбур шахсларга қимматга пуллаш.\nБўш ётган домен номларини аниқлаш жуда осон. Браузерга у ёки бу номни киритсангиз, “Сайтга кириш имконияти мавжуд эмас”, “Сайт яратилмоқда” ёки “Мазкур сайт сотилади” деган хабарлар пайдо бўлади. Агар шундай ёзувлардан бири чиқса, билингки домен катта эҳтимол билан нияти қора инсоннинг қўлига ўтиб кетган.\nАгар сиз “doctor.uz” доменининг эгаси билан боғланиб, ушбу фойдаланилмаётган доменни сизга ўтказиб беришни сўрасангиз, бу доменни сизга 5-10 минг АҚШ долларига ўтказишга уринишади. Ваҳоланки, ҳар қайси домен номини расмийлаштириш ва бир йил давомида сақлаш атиги 15-20 минг сўмлик ҳаражатни талаб қилади. Шундай йўллар билан доменлар қора бозорида “тадбиркорлар” ўн минглаб ва юз минглаб долларлик даромад кўради. Бу соҳадаги битимлар асосан нақд пулга амалга оширилишини ҳисобга олсак, ҳақиқий суммаларни аниқлашнинг имконияти йўқ.\nҚандай ҳолатларда доменни олиб қўйиш мумкин?\nЎзбекистон қонунчилиги ва ваколатли давлат идоралари доменларнинг ўзлаштирилиши ва бу орқали асоссиз даромад олинишига доимо қарши бўлган.\n“UZ” доменидаги домен номларини рўйхатдан ўтказиш ва улардан фойдаланиш тартиби тўғрисида низом (23.06.2008 й., 1830-сон) билан домен номларидан киберсквоттинг ва домен греббинг мақсадида фойдаланиш тақиқланган.\nШунингдек, муайян учинчи шахснинг потенциал манфаатларини ҳисобга олган ҳолда унга кейинчалик сотиш ниятида домен номини олишга рухсат берилмайди. Бунга мисол қилиб 2020 йилда “Humo Air” авиакомпанияси яратилиши эълон қилинган кунда “humoair.uz” домен номи номаълум шахслар томонидан расмийлаштириб олинганлигини келтириш мумкин.\nНиҳоят, бошқа шахсларнинг мутлақ ҳуқуқларини (товар белгисига, фирма номига ва ҳ.к.га нисбатан) бузган ҳолда домен номларини олиш ҳам тақиқланган.\nСанаб ўтилган барча ҳолатларда, агар тўғри йўналиш танланса, қонуний равишда домен номини бўшатиш ва унинг рўйхатдан ўтказилишини бекор қилиш мумкин.\nДоменни олиб қўйиш тартиби қандай?\nУмумий жиҳатдан гапирсак, доменни олиб қўйиш учун инсофсиз эгалловчининг шахсини аниқлаш зарур. Кейин эса унга нисбатан судга даъво аризасини киритиш талаб этилади. Муаммонинг бошқа ечими ҳозирча назарда тутилмаган.\nАгар аниқ қилиб гапирадиган бўлсак, домен номини бўшатиш ва унинг рўйхатдан ўтказилишини бекор қилиш учун қуйидаги қадамларни босиб ўтиш шарт:\n– “UZ” домени маъмурияти сайти (cctld.uz) орқали домен номини расмийлаштирган жисмоний ёки юридик шахснинг маълумотларини аниқлаш керак. Агар ушбу маълумотлар ёпиқ бўлса, улар адвокатлик сўрови орқали “UZ” домени маъмуриятидан талаб қилиб олинади;\n– даъво аризаси билан иқтисодий судга (агар тарафлар юридик шахслар бўлса) ёки фуқаролик судига (агар тарафларнинг ҳеч бўлмаса биттаси жисмоний шахс бўлса) мурожаат қилинади;\n– суд қарорига асосан бўшатилган домен номи янги эгасига расмийлаштирилади ва унда мақсадли фойдаланилади.\nДомен низоларини кўриб чиқишда судлар асосан доменнинг жорий эгасининг ғаразли манфаатлари ва ниятларига ҳамда, аксинча, домен номига даъвогарлик қилаётган шахснинг тўғри ва ҳалол мақсадларига эътибор қаратади. Буни эса рўйхатдан ўтган савдо белгиси, фирма номи ва бошқалар мавжудлиги билан исботлаш мумкин.\nШунинг учун, агар сиз профессионал домен савдогарининг қўлидаги домен номи асосида веб-сайт яратмоқчи бўлсангиз, умидингиз сўнмасин. Киберсквоттинг ва домен греббингга дуч келган ҳар қайси шахс ўзининг қонуний манфаатларини бемалол ҳимоя қила олиши мумкин. Аммо буни тажрибали ҳуқуқшунослар билан биргаликда амалга оширсангиз, муваффақият эҳтимоли кескин ортади.\n"ESTE" адвокатлик фирмасининг\nинтеллектуал ҳуқуқ бўйича мутахассиси